(Rapport Uffiċjali u Rivedut)

Il-ĦDAX-IL PARLAMENT

Laqgħa Nru. 125

It-Tlieta 13 ta' Marzu, 2012

Stampat fl-Uffiċċju tal-Iskrivan

Prezz €2.50

IL-ĦDAX-IL PARLAMENT

Laqgħa Nru. 125

It-Tlieta 13 ta' Marzu, 2012

Il-Kumitat iltaqa' fil-Palazz, il-Belt Valletta, fis-07:30 p.m.

THE CHAIRMAN (Onor. Edwin Vassallo): Nixtieq li qabel nikkonfermaw il-Minuti tal-aħħar laqgħa, naqralkom ftit dak is-suġġeriment li konna qbilna fuqu unanimament.

Dan is-suġġeriment kien jgħid hekk:

"Il-membri qablu unanimament mal-proposta li ressaq il-President tal-Kumitat, l-Onor.

Edwin Vassallo, li fir-rapport oriġinali għandu jiżdied dan li ġej:

"Il-Membri tal-Kumitat dwar l-Affarijiet Soċjali qed jaqblu li l-proposti li saru fir-rapport "Lejn iktar Sigurtà u Bon Ordni f'Paceville" b'ebda mod ma saru sabiex ikun hemm xi tip ta' diskriminazzjoni bejn il-mod kif għandu jiġi regolat Paceville u l-mod kif għandhom jiġu regolati lokalitajiet oħra".

Kien hemm qbil ukoll li, mar-rapport "Lejn iktar Sigurtà u Bon Ordni f'Paceville", jiġu mehmuża l-proposti u s-suġġerimenti kollha li ntbagħtu fil-proċess ta' konsultazzjoni.

Il-Kumitat qabel li, għalkemm il-proposti rigward il-Gentlemen's Clubs għandhom ukoll jiġu mehmuża mar-rapport, dan ma jfissirx li l-Kumitat qed jintrabat li bilfors jaqbel ma' dak li jkun qed jiġi ssuġġerit.

L-Onor.

Edwin Vassallo ppropona li, meta r-rappreżentanti mill-MEPA jiġu fil-Kumitat biex jagħtu l-preżentazzjoni fuq il-White Paper dwar il-prevenzjoni, t-tnaqqis u l-kontroll tal-ħsejjes, tinħareġ Press Release biex ikunu jistgħu jattendu dawk il-persuni kollha li jixtiequ jagħtu l-kummenti tagħhom."

Diskussjoni u approvazzjoni tad-Disa' Rapport tal-Kumitat dwar l-Affarijiet Soċjali intitolat "L-Uniformijiet tal-Iskejjel"

Il-Minuti tal-Laqgħa Nru. 125 li saret nhar it-Tlieta, 13 ta' Marzu, 2012 ġew ikkonfermati.

THE CHAIRMAN: It-tieni item fuq l-aġenda tagħna huwa d-"Diskussjoni u Approvazzjoni tad-Disa' Rapport tal-Kumitat Dwar l-Affarijiet Soċjali intitolat 'L-Uniformijiet tal-Iskejjel'".

Se nagħmlu analiżi tal-ittri u l-kummenti li rċevejna bħala Kumitat mill-konsultazzjoni pubblika.

Kemm infakkar biss li dan il-Kumitat kien ħass il-ħtieġa li jtella' għad-diskussjoni l-kwestjoni tal-uniformijiet tal-iskejjel, jiġifieri l-prezzijiet tal-uniformijiet u l-metodu ta' kif s'issa l-iskejjel – tal-Knisja, tal-Istat u dawk privati - kienu qegħdin jagħmlu l-għażliet tagħhom sabiex il-ġenituri jkollhom minn fejn jixtru l-uniformijiet.

L-issue primarjament kienet inqalgħet meta l-Awtorità għall-Kompetizzjoni Ġusta kienet għamlet rapport, li sussegwentement poġġietu għall-konsultazzjoni pubblika.

Bħala Kumitat, ħassejna l-ħtieġa li dan ir-rapport kien qed jittratta issue li għandha element soċjali għaliex kien qiegħed jolqot mill-qrib ħafna l-income ta' numru ta' ġenituri.

Illum nara li kienet deċiżjoni tajba li dan il-Kumitat jagħti s-sehem tiegħu f'din id-diskussjoni.

Id-diskussjoni saret mill-element ta' diskussjoni teknika mal-awtorità konċernata.

U bħalma rringrazzjajt lill-Awtorità għax-xogħol li għamlet, nixtieq illum nirringrazzja lil dawk kollha li ħadu sehem f'din l-issue, fosthom dawk minn naħa tad-Diviżjoni tal-Kummerċ u mill-Ministeru tal-Edukazzjoni.

Rigward il-proposti li ressaq dan il-Kumitat, naħseb li wieħed għandu jkompli jħares lejhom biex imbagħad inkomplu niżviluppawhom.

Naturalment, dawn m'għandhomx ikunu l-aħħar konklużjonijiet, imma għandhom ikunu punt ta' tluq minn fejn nistgħu nkomplu ntejbu s-sitwazzjoni preżenti.

Bħala Kumitat qbilna li, kif għamilna wkoll f'rapport li għadna kemm approvajna uffiċjalment, u ċioè ir-Rapport "Lejn Iktar Sigurtà u Bon Ordni f'Paceville", liema rapport konna ħriġnih ukoll għall-konsultazzjoni pubblika, nagħmlu l-istess eżerċizzju llum.

U allura qabel ma napprovaw dan ir-rapport – li rajnih u ddiskutejnih bħala membri ta' dan il-Kumitat – naħseb li jkun aħjar li dan ir-rapport nerġgħu noħorġuh għall-konsultazzjoni pubblika, ħalli kemm il-users kif ukoll entitajiet oħra jkunu jistgħu jħarsu lejh.

L-intenzjoni tagħna hi li permezz ta' dan ir-rapport inkunu qegħdin nitkellmu f'isem il-ġenituri, f'isem is-suppliers tal-uniformijiet, f'isem l-iskejjel u f'isem min hu responsabbli mid-Dipartiment tal-Edukazzjoni.

Aħna rridu naraw li jkollna suq ġust, suq kompetittiv, suq mifrux u suq ħieles.

Irridu li dan is-suq ikun kapaċi jopera bir-regolamentazzjoni ta' suq miftuħ, u allura rridu naraw li jkollu l-aħjar kondizzjonijiet possibbli sabiex il-prezzijiet jiġu identifikati mill-istess suq, u allura b'għażla aktar wiesgħa għall-ġenituri, li għandu jkollhom l-aktar għażla wiesgħa minn fejn jixtru l-prodott li jridu.

Il-prezz m'għandux jiġi definit mis-supplier jew mill-iskola, imma għandu jiġi definit mis-suq, b'kondizzjonijiet li s-suq ikun jista' jopera, u b'kondizzjonijiet li min qiegħed jissupplixxi l-uniformijiet ikollu ċertu serħan il-moħħ li dik l-uniformi li qed jissupplixxi mhux se tinbidel għada pitgħada hekk kif tinbidel il-head mistress jew il-head master ta' dik l-iskola partikolari.

U proprju dan ir-rapport qiegħed joħloq dan it-tip ta' kondizzjonijiet.

Bejn wieħed u ieħor, in-naħa tal-Ministeru tal-Edukazzjoni diġa' esprimew pubblikament l-opinjoni tagħhom li huma qegħdin jaqblu ma' dan ir-rapport, u allura żgur li dak huwa pass 'il quddiem.

Imma issa dawk kollha li lilna bagħtulna bil-miktub il-preżentazzjoni jew il-kummenti tagħhom, aħna ridna nagħtuhom l-opportunità sabiex ikunu preżenti hawnhekk, u viva voce jgħidulna l-ħsibijiet tagħhom.

Jien qed nipproponi lil sħabi li, hekk kif għamilna fir-rapport l-ieħor li kellu x'jaqsam ma' Paceville, nagħmlu llum l-istess proċedura, u allura dan ir-rapport jiġi approvat kif inhu, imma miegħu nehmżu wkoll il-korrispondenza li bgħattulna.

Għandna għażla ta' korrispondenza tajba ħafna minn uħud minnkom li qegħdin hawnhekk, u minn oħrajn li mhumiex preżenti llum.

U allura qed ngħid li din il-korrispondenza, mingħajr l-ebda ċensura imma b'fedeltà kbira, tiġi mehmuża ma' dan ir-rapport, biex meta npoġġuh fuq il-Mejda tal-Kamra, dan id-dokument isir wieħed pubbliku flimkien mal-ittri tagħkom.

Nerġa' ngħid li aħna m'għandniex poteri eżekuttivi, jiġifieri m'aħniex se nieħdu deċiżjonijiet li jorbtu lid-Dipartiment jew lil xi ħadd tal-iskejjel dwar kif għandu jagħmel il-proċeduri tiegħu rigward l-għażliet tal-uniformijiet.

Aħna qegħdin nixprunaw – wara konsultazzjoni pubblika - dokument li għandu jkompli jgħin lil dawk kollha konċernati li, meta jiġu biex jaslu għall-aħjar proċedura li permezz tagħha jintagħżlu l-uniformijiet u s-suppliers tal-uniformijiet, ikollhom dan id-dokument bħala linja gwida.

Hemm il-proposti tagħna u jista' ikun hemm ukoll l-ilmenti tas-suppliers; u allura b'hekk ikollna informazzjoni aktar mifruxa.

Żgur li dejjem aħjar milli kellna s'issa, għax s'issa ħlief id-dokument tal-Awtorità, li hija responsabbli mill-interessi tal-konsumatur, ma kellniex.

U allura wieħed għandu jqis dan id-dokument, flimkien mad-dokument tal-Awtorità, bħala żewġ dokumenti importanti li għandhom joffru direzzjoni.

Qed ngħid hekk sabiex intom tkunu tafu l-proċess kollu li ħadna sabiex wasalna għal din il-ġurnata konklussiva tal-lum, fejn qed nittamaw li f'għeluq din il-laqgħa jkollna l-approvazzjoni ta' dan id-dokument.

L-ewwel se nagħti l-kelma lil min bagħtilna r-rappreżentazzjonijiet tiegħu, imma nista' ngħidilkom li kulħadd se jkollu ċans jitkellem.

Nifhem li hawn tliet entitajiet magħna llejla, kif ukoll għandna uffiċjali mill-Ministeru tal-Edukazzjoni u uffiċjali għolja mill-Awtorità tal-Konsumatur.

Nixtieq infakkarkom li din il-laqgħa qiegħda tiġi trażmessa live, jiġifieri kull kelma li tgħidu tridu tkunu responsabbli għaliha, għax ladarba tkunu għedtuha m'hemmx ċans li terġgħu treġġgħuha lura.

Naturalment din mhijiex xi sitwazzjoni tal-biża', imma kemm ngħidilkom biex tkunu responsabbli għal dak li se tgħidu.

Aħna nixtiequ nkunu nafu minn għandkom ir-reazzjoni tagħkom rigward dak li ktibtu lilna.

Nixtiequ li tispjegawlna x'tixtiequ tgħidulna u mbagħad, jekk sħabi l-Membri Parlamentari jkollhom xi mistoqsijiet x'jagħmlulkom, ikollhom iċ-ċans li jagħmlulkom il-mistoqsijiet li jridu.

Hawnhekk għandkom l-aħjar nies ma' min tistgħu titkellmu.

Fil-fatt, magħna hawn nies responsabbli mid-Direttorat tal-Edukazzjoni, nies responsabbli mill-Awtorità tal-Konsumatur, kif ukoll il-Membri Parlamentari li jifformaw parti minn dan il-Kumitat.

IS-SUR CEDRIC MIFSUD (Avukat ta' Jon David Ltd): Jiena l-avukat ta' din il-kumpanija, u qiegħed nassistihom hawnhekk mhux biex niġġieldu, imma għaliex kont qed insegwi dan il-proċess magħhom.

Ma sarux sottomissjonijiet bil-miktub, imma kienu qed isegwu l-proċess, u għandhom xi kummenti x'jagħmlu minħabba l-fatt li huma entità li tefgħu t-tender tagħhom għall-uniformijiet tal-iskejjel tal-gvern.

Qegħdin jieħdu interess f'dan il-proċess għax, bħala kumpanija, kienu pjuttost urtati bil-mod ta' kif ġie mmexxi dan il-proċess minħabba l-fatt li huma tefgħu t-tender tagħhom ma' kumpaniji oħra, u waħda mill-kondizzjonijiet li kellhom kienet dik li l-kumpanija kellha tissottometti - if it was demanded - l-lab dips tal-uniformijiet.

Il-lab dips huma s-samples tal-uniformijiet.

Dawn il-lab dips, meta kienu rikjesti mid-Dipartiment, kellhom jiġu sottomessi fi żmien tlett ijiem.

Ovvjament, biex wieħed iġib il-lab dips irid jagħmel investiment ta' eluf ta' ewro biex iġibhom minn barra, u dak li jkun ma jistax iġibhom fi tlett ijiem.

Jon David Ltd. ma ġabuhomx minħabba l-fatt li dan seta' jkun rikjest mid-Dipartiment.

Issa l-konsegwenza kienet li ta' Jon David Ltd. kienu qed jagħtu l-orħos prezzijiet, u l-orħos mhux bil-ftit, imma b'madwar 30%.

U minħabba li ma ġiex estiż iż-żmien biex huma jissottomettu dawn il-lab dips, il-konsumatur qed ikollu jħallas prezzijiet ogħla fil-fehma umli tagħna.

Għaldaqstant, naqblu mas-suġġerimenti li qegħdin isiru għax jekk is-suq ma jkunx ristrett għal supplier wieħed, imma jkun miftuħ u mifrux, se jkun hemm iżjed kompetizzjoni u l-konsumatur igawdi aktar.

F'suq aktar kompetittiv igawdi kulħadd, kemm il-konsumatur kif ukoll is-suppliers, għax is-suppliers ikunu jistgħu jipparteċipaw fis-suq.

Għalhekk, Jon David Ltd. hija interessata ħafna f'dan il-proċess, għax trid li tinbidel is-sitwazzjoni u mhux tibqa' ristretta, għax meta tkun ristretta kulħadd ibati.

Aħna ma rridux inkunu ristretti u ngħidu li jimportana biss mis-suppliers, imma jekk igawdu s-suppliers u jkun hemm aktar kompetizzjoni, igawdi l-konsumatur.

U li s-sottomissjonijiet tal-lab dips tkun ristretta li trid tintbagħat fi żmien tlett ijiem, meta trid tonfoq madwar €3,000, u l-fatt li dawn iridu jiġu miċ-Ċina, ma tantx hija realistika.

Allura qegħdin insegwu biex naraw li jkun hemm l-aħjar proċess possibbli.

Grazzi.

IS-SINJURA FILOMENA ATTARD (Sid ta' ħanut tal-ħwejjeġ f'Għawdex): Jiena sirt naf b'din il-laqgħa permezz tal-gazzetta lokali "The Times" u bgħatt il-kummenti tiegħi wkoll.

Nibda biex ngħid li jien minn dejjem kont inbiegħ l-uniformijiet, iżda minn meta ġie one supplier ma bqajt inbiegħ xejn aktar, għax ma ħadtx aktar uniformijiet.

Bħalissa qiegħda nirċievi ħafna lmenti mill-klijenti tiegħi minħabba li dawn qegħdin jixtru l-uniformi bi prezz għoli, u jien nitħassarhom għax forsi, permezz ta' fabbrika u permezz tal-kompetizzjoni, inkun nista' inbigħ l-uniformi bi prezz orħos milli meta tkun qed tinbiegħ minn supplier wieħed.

Naqbel ħafna miegħek u nissuġġerixxi li nimxu 'l quddiem.

IS-SUR MANWEL MICALLEF (Direttur ta' Terry's Fabrics Co Ltd f'Għawdex): Jiena għandi ħanut f'Għawdex, u għandi parti minn fabbrika f'Malta.

Nixtieq li l-uniformijiet jiġu liberati ħalli b'hekk igawdi l-konsumatur.

Jiena tfajt l-expression of interest ta' Għawdex, u din saret fil-ħin, filwaqt li ta' min ħa t-tender waslet wara.

Tiegħi kienet ukoll orħos, u b'hekk nemmen li l-konsumatur seta' jgawdi.

Naħseb li la l-ġenituri qegħdin iħallsu għaliha, l-uniformi għandha tkun miftuħa għal kulħadd.

Min hu kapaċi jġib dak id-drapp b'dawk l-ispecifications, għandu jkun jista' jforni l-uniformi.

B'hekk il-konsumatur ikollu iżjed għażla minn fejn imur jixtri.

U l-ħinijiet għandhom ikunu normali, u mhux għax it-tender ikun ħadu xi ħadd, dan jiddeċiedi hu meta jiftaħ u meta ma jiftaħx, biex imbagħad meta l-ġenituri jmorru jixtru l-uniformi, ma jsibuhx miftuħ.

Grazzi.

THE CHAIRMAN: Jiena nixtieq infakkar ftit x'kienu s-suġġerimenti li għandna f'paġna 9 ta' dan ir-rapport.

Se nsemmihom, għax jekk hawn xi ħadd minnkom li jaħseb li dawn nistgħu nemendawhom biex ikunu aħjar, ikun jista' jgħidilna biex kulħadd ikollu idea ċara fuq xiex qegħdin nitkellmu.

Mela s-suġġerimenti tal-Kumitat Permanenti dwar l-Affarijiet Soċjali, ir-Raba' Kapitlu, paġna 9, jgħidu hekk:

"Il-membri tal-Kumitat dwar l-Affarijiet Soċjali semgħu u xtarru s-suġġerimenti kollha li tressqu matul dawn il-laqgħat.

Wara diskussjoni intensiva fuq is-suġġett tal-uniformijiet, il-Membri tal-istess Kumitat qed jipproponu s-suġġerimenti li ġejjin:

L-iskejjel kollha għandhom jagħmlu l-almu tagħhom biex iżommu l-uniformi sempliċi u ġenerika kemm jista' ikun, inkluż fl-għażla tal-kuluri u fil-mudell tal-ħjata;

Għandu jkun hemm proċedura li tiggarantixxi li l-uniformi ma tinbidilx qabel ma jgħaddu mill-inqas għaxar snin.

Il-fatt li l-uniformi ma tinbidilx ta' spiss iħajjar iktar bejjiegħa jidħlu fis-suq tal-uniformijiet;

Għandha tiġi maħruġa expression of interest sabiex jiġi determinat min se jidħol f'kuntratt biex jipprovdi l-uniformijiet;

L-iskejjel m'għandhomx jiddeċiedu huma stess x'se jkun il-prezz tal-uniformi.

Il-prezz għandu jiġi pprovdut mill-bejjiegħ wara li jkun rebaħ il-kuntratt bl-orħos prezz u l-kwalità miftiehma;

Kwalunkwe kuntratt li jiffirmaw il-bejjiegħa u l-iskejjel m'għandux ikun wieħed esklussiv.

Il-kuntratt għandu jiġi ffirmat biex jiggarantixxi li se jkun hemm provvista ta' uniformijiet, u mhux biex il-bejjiegħ ikollu l-esklussività fuq il-provvista tal-uniformijiet;

Irridu nħajru aktar bejjiegħa jidħlu fis-suq tal-uniformijiet sabiex ninċentivaw ir-roħs fil-prezzijiet;

L-iskejjel għandhom joħorġu stqarrija fejn jagħtu dettalji dwar l-uniformi, jinformaw lill-ġenituri dwar min rebaħ il-kuntratt għall-uniformijiet, u jagħtu ċans li l-ġenituri jixtru l-uniformi mingħand bejjiegħa oħrajn.

Il-kwalità ta' uniformijiet mixtrija mingħand bejjiegħa oħrajn tkun ir-responsabilità tal-ġenituri u ta' min qed ibiegħhom;

- Jiġifieri l-iskejjel m'għandhomx għaliex jidħlu biex jagħmlu tajjeb għall-kwalità ladarba hemm id-dritt tal-għażla tal-ġenituri minn fejn jixtru -

Filwaqt li nisħqu li l-uniformi għandha tinżamm sempliċi kemm jista' ikun, insostnu wkoll li waħda mis-soluzzjonijiet reali hija li l-uniformi tinżamm l-istess għal perijodu twil ta' żmien.

B'hekk nistgħu nħajru iktar bejjiegħa jordnaw uniformijiet skont id-disinn u l-kulur indikat mill-iskejjel, għaliex ikollhom garanzija li dawk l-uniformijiet jistgħu jinbiegħu tul numru ta' snin, u mhumiex se jibqgħu bla bejgħ għaliex l-iskola tiddeċiedi li taqbad tbiddel l-uniformi;

Ikun xieraq li l-Ministeru responsabbli għall-Edukazzjoni, kif ukoll l-iskejjel indipendenti u dawk tal-Knisja jagħtu garanzija li l-uniformijiet tagħhom ma jinbidlux qabel perijodu minimu ta' għaxar snin;

Kwalunkwe rakkomandazzjoni li tinħareġ mill-Uffiċċju tal-Kompetizzjoni għandha torbot lill-iskejjel tal-Istat, l-iskejjel indipendenti u dawk tal-Knisja."

Qabel ma nagħti l-kelma lil sħabi membri ta' dan il-Kumitat sabiex jagħmlu l-kummenti tagħhom, nixtieq nistaqsikom jekk hemmx xi ħaġa li tridu żżidu ma' dak li għedt.

Jiena qrajtilkom dawn is-suġġerimenti biex ikunu magħrufa.

Wara l-kummenti tagħkom, jista' jkun hawn il-kummenti min-naħa tal-uffiċjali tad-dipartimenti konċernati, filwaqt li l-membri ta' dan il-Kumitat jistgħu jagħmlulkom ukoll xi mistoqsijiet.

IS-SUR JOE FARRUGIA (Jon David Co. Ltd.): Għadni kif smajt - għax ma kellix dan ir-rapport f'idejja - li se jerġa' ikun hemm expression of interest biex jingħażel kuntrattur, u mbagħad qed ngħidu li kulħadd se jkun liberu biex jixtri minn fejn irid u mingħand min irid.

Għaliex għandu jkun hemm l-expression of interest?

Biex norbtu kuntrattur wieħed biex iforni l-uniformijiet ta' Malta kollha?

Jew il-ġenituri se jkunu liberi jixtru minn fejn iridu?

Il-problema hi li hawnhekk għandna madwar 12-il skola differenti li kollha għandhom il-primarja u s-sekondarja tagħhom b'uniformijiet differenti.

Hemm 'il fuq minn 200 kulur ta' drapp differenti.

Jiġifieri kull skola għandha żewġ tipi ta' uniformijiet; iż-żgħar għandhom kulur mod, il-kbar għandhom kulur mod ieħor, fis-sajf għandhom kulur ieħor.

Anke rigward il-prezz, is-supplier ma jistax iġib lott u jkun kompetittiv fil-prezz li bih se jgawdu l-ġenituri, għax hawnhekk aħna limitati, jiġifieri m'għandniex xi miljun student.

U allura rridu nħarsu kollox fl-ambitu ta' pajjiżna.

Jekk se toħroġ expression of interest se nerġgħu norbtu kuntrattur wieħed, dak li jitfa' l-orħos offerta?

IS-SUR STEPHEN CACHIA (Prinċipal tal-Kulleġġ Santa Margerita): Se nwieġeb fuq kollox.

L-ewwel nett ma naħsibx li huwa l-lok li niddiskutu l-kwestjoni tas-Sur Farrugia minn Jon David Ltd. dwar kif intgħażel jew ma ntagħżilx.

Bħala uffiċjali pubbliċi aħna konna marbutin li noqogħdu ma' kif ħarġet l-expression of interest, u min ikun technically compliant u administratively compliant jgħaddi għall-proċess li jmiss.

Fil-każ tas-Sur Farrugia u Jon David Ltd., minħabba l-kwestjoni tal-lab dips li kienet imsemmija fl-expression of interest fil-bidu nett meta ħarġet, u allura kull min tefa' l-applikazzjoni tiegħu għall-expression of interest kien jaf b'dawn il-kondizzjonijiet - inkluż is-suppliers l-oħrajn – fosthom il-kondizzjoni li kellhom tlett ijiem minn mindu jingħataw avviż sabiex jagħtu l-lab dips tagħhom.

Is-Sur Farrugia ngħata dan l-avviż, imma ma pprovdiex il-lab dips.

U allura aħna konna marbutin bir-regolamenti tas-Servizz Pubbliku li l-offerta tiegħu taqa'.

Kien għalhekk li ġara dak li ġara.

Dan qed ngħidu biex niċċara dak il-punt.

Rigward il-kwestjoni tal-expression of interest u l-punti kollha li ssemmew fir-rapport, nixtieq ngħid li aħna qegħdin naqblu mal-punti kollha li ssemmew fl-istqarrija tal-Ministeru tal-Edukazzjoni.

Żgur li hemm qbil min-naħa tal-kulleġġi li l-uniformi ma tinbidilx.

Apparti minn hekk, irrid ngħid ukoll li m'hemmx 200 uniformi, imma hemm għaxar uniformijiet ta' għaxar kulleġġi u dawn huma l-istess għall-primarja u għas-sekondarja, ħlief għal xi items partikolari minħabba l-età tat-tfal, bħal pereżempju, il-blazer fis-sekondarja u l-ġakketta fil-primarja.

Kif għedt, ħafna mill-items huma l-istess, u allura t-tfal jistgħu jirtuhom u jibqgħu jużawhom anke meta jitilgħu fis-sekondarja.

Fl-iskejjel tal-Istat, hemm għaxar uniformijiet u aħna qed ngħidu li dawn id-disinji m'għandhomx jinbidlu.

Jiġifieri filwaqt li hemm l-expression of interest li diġa' nħareġ u ngħata u mhux se jerġa' joħroġ, aħna qed naqblu li kulmin jixtieq li jipproduċi l-uniformi u jbigħha, aħna m'għandna xejn kontra.

U din hija s-sens ta' kompetizzjoni bejn is-suppliers.

Imma aħna rridu li jkollna assigurazzjoni li xi ħadd jipprovdi verament din l-uniformi, u għalhekk kien hemm bżonn li jkollna expression of interest, u mhux inħallu biss f'idejn is-suq, għax jista' ikun li mbagħad ħadd ma jipproduċih.

L-expression of interest qed tissalvagwarda dan, imma nerġa' ngħid li aħna m'aħniex kontra li jkun hemm ħaddieħor - jekk irid jipproduċiha – li jipproduċi l-uniformi u jbigħha.

L-istess fuq il-prezzijiet: irrid ngħid li dawn bl-ebda mod ma saru mill-iskejjel, imma saru permezz ta' din l-expression of interest.

Fil-fatt, b'dan il-mod il-prezzijiet tal-iskejjel tal-Istat reġgħu kienu l-orħos fost l-uniformijiet kollha tal-iskejjel tas-setturi differenti f'Malta, u kienu orħos proprju minħabba din l-expression of interest.

Rigward l-esklussività, naqblu li m'għandux ikun hemm l-esklussività, imma nerġa' ntenni l-importanza tal-expression of interest minħabba l-fatt li għandna bżonn li jkollna assigurazzjoni li l-uniformi tkun prodotta fil-bidu tas-sena skolastika.

U dik hija r-reazzjoni inizjali minn naħa tagħna.

THE CHAIRMAN: Ħalli niċċara punt importanti: meta qed ngħidu li l-iskejjel għandhom jagħmlu a call for special interest, ifisser li dan mhuwiex tender u allura m'hemmx esklussività fih.

Min se jirbaħ l-expression of interest, l-iskejjel jkunu jistgħu jgħidu li 'Mr "X" se jkun is-supplier uffiċjali tagħna'.

Jekk il-ġenituri jridu jmorru jixtru l-uniformi mingħand is-supplier uffiċjali, jafu li m'għandhomx problemi għax jafu li dak huwa s-supplier uffiċjali.

Aħna m'aħniex neskludu li jkun hemm il-probabilità ta' parallel trading -jekk nista' insejħilha hekk - għal min qiegħed fis-suq.

Parallel trading ifisser li jekk min hu s-supplier uffiċjali qed jipproduċi dan il-blazer, però m'hemm l-ebda restrizzjoni, jiġifieri ħadd mhu qed iżomm lilkom milli tidħlu f'dak is-suq, u minkejja li ma rbaħtux il-call for special interest, tissupplixxu xorta waħda dik l-uniformi li ma rbaħtux il-call for special interest għaliha.

Jiġifieri, ladarba tkunu tfajtu l-interess tagħkom u għamiltu r-riċerka tagħkom sabiex issibu l-metodu tagħkom minn fejn se ġġibu d-drapp, il-materjal, eċċ., intom xorta waħda tkunu tistgħu tissupplixxu dik l-uniformi.

B'dan il-mod, naħsbu li nkunu qegħdin noħolqu l-aħjar tibdil possibbli biex, jekk fil-passat kien hemm sitwazzjoni ta' esklussività, dik l-esklussività inżarmawha, għax iżjed ma nżarmaw l-esklussività, iktar se jkun hemm kompetizzjoni ġusta, u allura aktar ikun hemm għażla aħjar.

B'dan ukoll qegħdin inneħħu minn fuq spallejn l-edukaturi tagħna li jridu joqogħdu jiċċekkjaw il-kwalità ta' dak li qed jinxtara, jew ta' dak li qed jiġi supplied.

Il-kwalità ta' dak li qed jiġi supplied u ta' dak li qed jiġi mixtri hija f'idejn il-konsumatur.

U allura l-head master ma jistax imur xi ħadd fuqu u jgħidlu li din l-uniformi li pprovdejtli mhijiex ta' kwalità tajba, għax wara erba' dawriet fil-washing machine tqattgħetli.

Jiġifieri b'dan il-mod qegħdin infarfru minn fuq spallejn l-edukaturi r-responsabilità li sal-bieraħ kienet fuqhom.

Qabel, dak li jkun seta' imur jagħmel l-ilment tiegħu għand l-edukatur.

Qegħdin noħolqu sitwazzjoni oħra fejn irridu nieqfu naraw il-bejgħ tal-uniformijiet mill-iskejjel tal-Istat.

Jekk tħossu li jien qed niżbalja x'imkien, ikkorreġuni mill-ewwel peress li hawnhekk għandna uffiċjali għolja mid-Direttorat u mill-Ministeru.

Qegħdin inwaqqfu l-proċedura fejn jiġik xi head master u jitolbok biex jara l-label tal-uniformi biex jara jekk hijiex tas-supplier uffiċjali, u jekk din ma tkunx tas-supplier uffiċjali jgħidlek li mhux se jaċċettak.

Sakemm l-uniformi tkun konformi mal-colour code jew mad-disinn rikjest mill-iskola, tista' tixtri l-uniformi minn fejn trid, għax l-iskola ma tistax tgħidlek li l-uniformi mhijiex tajba.

Dawn huma l-kondizzjonijiet li qed noħolqu.

Qed nipprovaw naħsbu kif se jinħolqu l-aħjar kondizzjonijiet, biex anke l-ħwienet fl-ibliet u fl-irħula tagħna jkun jista' ikollhom l-uniformijiet li jaħsbu li jistgħu jissupplixxu, u allura qegħdin naraw li qed jinfetaħ is-suq li qabel kien wieħed esklussiv.

Il-proposta tibqa' xorta tagħmel sens, u jiena sodisfatt li almenu l-uffiċjali mid-Direttorat responsabbli mill-kulleġġi qegħdin jilqgħu dawn il-proposti, u allura nifhem li huma proposti tajbin.

Irrid ngħid li kemm jista' ikun, meta tiġi maħsuba uniformi, ejjew immorru għall-aktar disinn ġeneriku u kemm jista' ikun sempliċi, għax aktar ma jkollok sempliċità aktar hemm ċans li t-traders ikunu jistgħu jakkwistaw il-kuluri, il-materjal, eċċ., u aktar ma jkollna sempliċità fl-aħħar mill-aħħar aktar se jgawdu l-ġenituri li jkunu se jixtru l-uniformijiet.

Naħseb li dan huwa l-punt fejn irridu naslu, imma s-suq huwa xi ħaġa ħajja, u dan ma tirregolahx bil-liġijiet.

Allura, minn żmien għal żmien, din is-sitwazzjoni kollha wieħed irid iżomm għajnejh miftuħin fuqha u jara d-difetti li jista' ikun fihom dawn il-proposti.

Nifhem li se jkun hemm difetti fihom, għalkemm għalissa, mal-ewwel daqqa t'għajn, jidhru tajbin.

Imma minn hawn u tliet snin oħra nkunu nafu x'inhuma d-difetti fihom dawn il-proposti.

Ikolli nistqarr li difett wieħed li qed nara f'dawn il-proposti – u dawn ma nistgħux naħarbu minnhom - hu li ladarba qegħdin inneħħu l-esklussività, nistgħu niġu f'sitwazzjoni remota ħafna li ma jkunx hawn supplier li jforni l-uniformijiet.

Madankollu nemmen li s-suq mhux se jippermetti li tinħoloq din is-sitwazzjoni teknika.

Fl-aħħar mill-aħħar, dejjem se jkun hawn xi ħadd li kapaċi jieħu r-riskju u jissupplixxi l-uniformijiet, imma ż-żmien jagħtina parir.

Jiġifieri meta għandek l-esklussività se ssib li xi ħadd se jieħu l-istand u jipprovdi l-uniformi, filwaqt li, meta se tneħħi l-esklussività, żvantaġġ li jista' jinħoloq fis-suq hu li jkollok ċirkostanza fejn ma jkollok l-ebda supplier.

Teknikament din hija realtà, imma nawgura li ma tinħoloqx, u naħseb li bil-kompetizzjoni li jkun hawn fis-suq intom se tkunu lesti li tipprovdu din l-uniformi.

It-tieni probabilità li nista' nara – nispera li din ma tinħoloqx, imma għalhekk hawn l-Awtorità tal-Kompetizzjoni Ġusta – hi li jkollna numru ta' suppliers li jiftiehmu bejniethom biex jaqsmu s-suq ristrett, u b'hekk jinħoloq cartel jew xi forma ta' ftehim ieħor.

F'sitwazzjonijiet oħra ġara li numru ta' suppliers għal servizz totalment differenti mill-uniformijiet donnu li kien intlaħaq tali ftehim, imma wieħed għad irid jara l-imġieba ta' dawk kollha involuti f'dan is-suq.

U għalhekk nifhem li l-Gvern ħoloq din l-Awtorità, u li maż-żmien se jkompli jsaħħaħha ħalli naraw li n-numru ta' suppliers, ikun xi jkun is-servizz li joffru, qatt ma jiftiehmu bejniethom fuq kif se jaqsmu s-suq, għax inkella terġa' tiġi esklussività moħbija.

DR SYLVANN AQUILINA ZAHRA (Direttur Ġenerali fl-Uffiċċju tal-Kompetizzjoni Ġusta): Nixtieq nirringrazzja lil dan il-Kumitat talli tana dan iċ-ċans li nipparteċipaw fid-diskussjonijiet tagħkom.

Min-naħa tagħna, rajna r-rapport li ħejja dan il-Kumitat u naqblu mas-suġġerimenti: sibna li jirriflettu ħafna s-sejbiet, il-konklużjonijiet u r-rakkomandazzjonijiet li għamel l-Uffiċċju fir-rapport preliminari tiegħu.

Wara r-rapport preliminari tagħna li ħareġ f'Settembru, komplejna d-diskussjonijiet ma' kull min kien involut fi proċess ta' konsultazzjoni, fejn tkellimna ma' ġenituri, ma' skejjel tal-Istat, indipendenti u tal-Knisja, kif ukoll mas-suppliers tal-uniformijiet, u ħadna in konsiderazzjoni l-kummenti kollha tagħhom.

Fil-fatt, fil-ġranet li ġejjin se noħorġu r-rapport finali tagħna li se jieħu inkonsiderazzjoni din il-kritika kostruttiva u osservazzjonijiet li saru lilna.

Ovvjament, qed nieħu inkonsiderazzjoni dawn ir-rakkomandazzjonijiet li għamel dan il-Kumitat.

Nittama li noħorġu b'rakkomandazzjonijiet finali li jkunu jistgħu jagħtu gwida fuq xiex jistgħu jimxu l-iskejjel.

Il-problemi li semmejt inti, Sur President, huma prinċipalment tnejn: l-ewwel waħda hija s-sigurezza tas-supplier, li hija problema li jqajjmuha l-iskejjel kollha għax hija xi ħaġa li tinkwetahom.

Aħna minn naħa tagħna, bħala Awtorità, nixtiequ niggarantixxu li l-proċess ta' kompetizzjoni narawha bħala realtà.

Nifhmu l-concern li għandhom l-iskejjel li jixtiequ jaraw it-tfal tagħhom bl-uniformi mill-ewwel ġurnata tal-iskola, li l-istudenti jkunu bl-uniformi kompluta u li kollha jkunu pariġġ.

Naħseb li rridu nsibu bilanċ bejn dawn iż-żewġ interessi.

Aħna bħala Uffiċċju ma nidħlux fil-mertu ta' jekk għandux ikun hemm uniformi jew le.

Imma m'għandna xejn kontra l-idea li jkun hemm l-uniformi, għax nafu li din hija tradizzjoni f'Malta, u jekk l-iskejjel jixtiequ hekk, aħna nsibulhom rakkomandazzjonijiet li jippreservaw dak li jixtiequ huma,għalkemm irridu nibbilanċjaw dan mal-interessi tas-suq.

Aħna fiduċjużi wkoll li bir-rakkomandazzjonijiet li se nagħmlu, dawk il-problemi li qed jaraw l-iskejjel – li waħda minnhom hija l-guarantee of supply – jirnexxielna negħlbuhom billi s-suq isir wieħed miftuħ.

L-intenzjoni tagħna hi li aktar ikun hemm retailers u suppliers jaħdmu f'dan is-suq, għax b'dan il-mod jibbenefika l-konsumatur.

Anke l-iskejjel mhux se jibqgħu aktar dipendenti fuq supplier wieħed, u jekk dak is-supplier ma jasalx biex iwettaq l-obbligi tiegħu taħt il-kuntratt, issa se jkun hemm suppliers oħra li jistgħu jipprovdu dak l-item li l-ewwel supplier forsi ma kienx kapaċi jasal biex jissupplixxi.

Il-problema l-oħra li semmejt inti kienet dik tal-cartels.

Jista' ukoll ikollok bid rigging li huwa forma ta' cartel.

Dak huwa l-oneru ta' dan l-Uffiċċju, li jiskopri dawk il-cartels; u huwa wkoll l-oneru tal-iskejjel li jkunu qed joffru dak it-tender, jew li nkella jistgħu ma jkunux qed jagħmlu proċess ta' tendering jew expression of interest, imma jkunu qed jagħmlu l-uniformi tagħhom disponibblifuq is-suq għal kull min hu interessat li jipprovdiha, li jaraw li s-suppliers ma jkunux qegħdin jiftiehmu bejniethom.

Ġeneralment, is-suppliers ma jkunux qed jiftiehmu għalxejn, imma jiftiehmu biex jiffissaw il-prezzijiet jew biex jaqsmu s-suq bejniethom, u allura jkollok l-element negattiv fuq il-konsumatur, li jirriżulta li l-prezzijiet ikunu aktar għoljin jew inkella l-kwalità ta' dak il-prodott tispiċċa tbati wkoll.

L-Uffiċċju se jibqa' jagħmel il-monitoring ta' dawn l-affarijiet u, wara li joħroġ dan ir-rapport bir-rakkomandazzjonijiet tiegħu, jittama li jkun hemm kollaborazzjoni minn kulħadd, speċjalment mill-iskejjel u mis-suppliers.

Fil-fatt, jiena ninsab konvinta li hekk se jiġri, għax anke mid-diskussjonijiet tagħna rajna li kien hemm ħafna good will mill-iskejjel u mis-suppliers li kellmuna.

Imma nerġa' ngħid li se nibqgħu nagħmlu l-monitoring ta' dan is-suq biex naraw li ma jkunx hemm prattiċi restrittivi li qed isiru bejn is-suppliers.

Nirringrazzjak.

IS-SINJURA FILOMENA ATTARD: Sur President, meta l-iskola tgħid li Mr "X" għandu l-uniformijiet, il-ġenituri se jmorru hemmhekk.

U allura min għandu huwa wkoll l-uniformijiet jispiċċa ma jbiegħx l-uniformijiet li jkollu, għax il-ġenituri jmorru għand Mr "X".

U jkollhom ċerta responsabilità li jgħidu li l-uniformi li qed tbiegħ inti mhijiex bħal ta' Mr "X", imma hija differenti, meta fir-realtà tkun l-istess.

THE CHAIRMAN: Jekk ma nirrispettawx il-proċess kollu, se nispiċċaw f'sitwazzjoni li l-proċess jitkisser u mbagħad inkunu kissirna s-suq.

Kif għadu kemm smajna, l-akbar problema għall-edukaturi hija biex il-ġenituri jsibu jixtru l-uniformijiet għat-tfal tagħhom, li bilfors iridu joħorġu a call for special interest, u li mbagħad jiġi magħżul min se jkun l-official supplier.

Jiena ma ddejjaqni xejn li l-kulleġġ jgħid li Mr "X" se jkun l-official supplier tagħna għax, jekk tneħħilu dak it-timbru – issa tistgħu tkunu intom – se tneħħi l-interess għaliex wieħed għandu jkollu l-call for special interest.

U jekk jiġri dan, inġibu fi problema lill-iskejjel, għax tasal l-ewwel ġurnata tal-iskola u ħadd ma jkun għadu jaf min se jieħu l-intrigu li jistokkja dik l-uniformi u jpoġġiha għall-bejgħ.

Almenu hekk qegħdin niggarantixxu li - sakemm insibu xi ħaġa ħażina f'din is-sitwazzjoni wkoll - fl-1 ta' Ottubru għandna entità waħda kummerċjali li qed tpoġġi fis-suq dik l-uniformi mingħajr esklussività.

Issa inti minn Għawdex, m'għandek xejn xi jżommok milli tissupplixxi – tkun taf x'uniformi għandu l-Kulleġġ San Benedittu – lill-Malta bl-uniformi tal-Kulleġġ San Benedittu.

Issa mbagħad, sta għalik li tirreklama l-uniformi tal-Kulleġġ San Benedittu u li, jekk trid, tbiegħha wkoll €4 inqas.

Imbagħad min irid jixtriha minn Għawdex jiġi jixtriha minn Għawdex.

Nafu li jeżistu sitwazzjonijiet fejn Maltin imorru jixtru minn Għawdex ċerti affarijiet peress li minn hemmhekk isibuhom orħos, u mbagħad għandek Għawdxin li jiġu jixtru ċerti affarijiet minn Malta għax isibuhom orħos.

Jiġifieri hawnhekk se jinfetaħ is-suq għall-komplikazzjonijiet kollha tas-suq.

Nerġa' ngħid li issa sta għall-ġenituri li jipprovaw jixtru l-aħjar li jistgħu jixtru bil-prezz li jiddetermina s-suq.

Imma ma nistgħux ma nippermettux lill-edukaturi milli jibagħtu lill-ġenituri fuq il-karta li Mr "X" huwa l-official supplier ta' dik l-uniformi għal numru ta' snin.

U qed ngħid "għal numru ta' snin" biex l-edukaturi jkunu jistgħu jserrħu moħħhom li t-tfal li deħlin sena wara sena se jsibu minn fejn jixtru dik l-uniformi.

L-Onor.

ANTHONY ZAMMIT: Jien tal-parir li għandu jkun hemm the official supplier.

Aħna ridna li l-affarijiet bażiċi tal-uniformi ma jkunx hemm għalfejn tixtrihom mingħand an official supplier.

U allura qmis bajda li hija addattata m'hemmx bżonn li tmur għand it-tali kumpanija biex tixtriha, imma tista' tixtriha minn fejn trid.

Nafu li lis-subien ikollok tixtrilhom tnejn jew tliet qomos matul is-sena, u allura m'hemmx bżonn li tixtrihom mingħand dik il-kumpanija li jkollha l-isem.

Aħna l-isem ma ridnihx għax tagħtih l-esklussività.

Mela qmis bajda tista' tinxtara minn hemm, minn hemm u minn hemm, u l-ġenituri jistgħu jsibu l-orħos prezzijiet.

Meta inti se toħroġ an official supplier, you are not tendering him, imma qed tgħid li l-uniformi tista' ssib tixtriha mingħand dik il-kumpanija, mingħajr ma żżomm milli jkun hemm il-kompetittività.

Fil-fatt, konna għedna li l-ġenituri għandhom id-dritt li jġibu d-disinn tal-uniformi u, jekk huma kapaċi jħitu, jixtru d-drapp u jħituha huma stess.

Imma mhux lil dik il-kumpanija tagħtiha l-esklussività, għax imbagħad meta niġu hawnhekk u naqraw ċerti ittri li ntbagħtu jkolli ngħid li verament inħossni urtat.

Qed jixtri s-suq kollu għalih innifsu!

Meta taqra dawn l-affarijiet, tibda tara l-viltajiet.

U ejja!

Dan mhux minnu.

Dan qed jgħid li hu jrid l-esklussività.

Mhux hekk għandu jsir.

Aħna rridu suq miftuħ, bil-kompetittività u li jkollna l-affarijiet bażiċi.

Mela jien se ngħidlek li inti the official supplier, però kumpanija oħra se ġġib l-istess materjal bi prezz orħos, u l-omm għandha d-dritt li tmur tixtri mingħand dik il-kumpanija, u l-iskola trid tagħtiha d-disinn, u jekk hi kapaċi tħitha hi stess, tagħmilha hi stess u toħroġ b'orħos, għax hekk għandhom ikunu l-affarijiet.

Imma mhux għaliex jien the official supplier, jew inkella rrid l-isem tad-ditta, allura norbotha ma' supplier wieħed.

Din konna għedniha l-aħħar darba meta kontu mistednin għal-laqgħa tagħna dwar dan is-suġġett.

Jekk kumpanija oħra trid tidħol fis-suq u tissupplixxi l-istess kwalità ta' materjal, bl-istess kulur u kollox, iżda bi prezz orħas, mela ejja nagħmlu dan għax hawn suq miftuħ!

Ejjew immorru għaliha.

Aħna rridu li jkun hawn suq miftuħ.

IS-SUR JOE FARRUGIA: L-unika item li jistagħu jbiegħu kulħadd hija l-qmis bajda.

L-ebda negozjant hawn Malta, l-ebda ħanut, l-ebda fabbrika mhi se toqgħod tistokkja dawk il-kuluri kollha tad-drappijiet għal kull skola, biex jekk ikun hemm l-esklussività jibqgħu dawn il-kuluri kollha ma' wiċċhom.

U lanqas jista' ibiegħ kulħadd, imma wieħed, tnejn jew tlieta l-aktar li jistgħu jbiegħu.

Biex jiġi liberalizzat u kulħadd ibiegħ bi prezzijiet kompetittivi, l-uniformi trid tiġi standard għall-iskejjel kollha.

Dawn huma l-kuluri ta' skola waħda.

Għiduli kemm-il ħanut se jistokkja dawn il-kuluri kollha f'Malta u f'Għawdex?

Ma tistax tagħmilha.

THE CHAIRMAN: Ippermettili ftit.

Għawdex għandek is-suq għall-kulleġġ ta' Għawdex, filwaqt li f'Malta għandek is-suq għall-kulleġġi ta' Malta.

Hawnhekk qegħdin nitkellmu fejn jidħlu l-iskejjel tal-Gvern.

Sussegwentement, jalla li din il-proċedura timxi wkoll għall-iskejjel privati u għall-iskejjel tal-Knisja.

Issa hawnhekk għandna xi ħaġa li qatt ma ġrat, għaliex s'issa qatt ma kellna garanzija li uniformi li ġiet iddisinjata u li qiegħda fis-suq għall-bejgħ għandha xi perijodu ta' żmien.

S'issa f'Malta din qatt ma kienet garantita.

Issa qegħdin noffru suġġeriment biex jekk din tkun garantita - għadna kemm nisimgħu hawnhekk mill-ogħla uffiċjali responsabbli mill-kulleġġi li din se tkun garantita – minn għada stess ikun hemm is-serħan tal-moħħ li dak li jkun jaf x'inhuma l-kuluri tal-iskejjel.

U allura, jekk inti tara li hemm xi ħaġa li hija profittabbli għalik, taqbad lilha u tispeċjalizza fiha.

Pereżempju, tista' taqbad il-qomos biss u tgħid li inti se tispeċjalizza fil-qomos kollha tat-tfal tal-iskola primarja tal-kulleġġi.

Jien naf li jekk se nistokkja ammont ta' qomos, se jkolli biex nissupplixxi għal għaxar snin.

Mela issa m'għadekx tpoġġi fis-suq fl-1 ta' Ottubru u mbagħad tinsa terġa' tistokkja, għax issa għandek suq ta' għaxar snin.

Inti se jkollok ukoll mill-ħanut tiegħek mhux biss ta' kulleġġ wieħed, imma tal-għaxar kulleġġi jew ta' disa' kulleġġi, huma ta' fejn huma l-kulleġġi.

Mela ladarba taf li s-suq huwa stabbilit, irbaħt jew ma rbaħtx inti l-call for special interest, intix fis-suq illum jew inkella forsi titħajjar tidħol fiha għada pitgħada, taf fuqhiex tista' tikkompeti.

U allura nistgħu noħolqu ċirkostanzi li, minkejja li kull kulleġġ għandu l-uniformi tiegħu, minkejja li hemm id-diversità fil-kuluri, s-suq jista' jibda jarma lilu nnifsu għax taf li għandek dawk il-kuluri li mhumiex se jinbidlu.

Jien naħseb li s-suq għandu fejn jaħdem, u rridu narawh jaħdem.

Jiġifieri inti tista' tissupplixxi ħwienet żgħar, bazaars, eċċ. ħdejn l-iskejjel jew ftit 'il bogħod mill-iskejjel, u lil min jarma fuq il-monti, u dak li jkun jaf li dawk il-qomos li xtara għal dik it-tip ta' uniformi se jkunu fid-domanda.

Il-ġenituri jafu wkoll li huma mhux bilfors iridu jixtruhom mingħand xi ħadd partikolari, imma issa jistgħu jmorru jagħżlu minn fejn iridu huma.

Hawnhekk qegħdin naraw is-suq jaħdem f'kondizzjonijiet ftit differenti milli ħadem s'issa, u jiena naħseb li kapaċi jaħdem, imma s'issa s-suq tal-uniformijiet dejjem kien magħluq, bħalma kien is-suq tal-uniformijiet tal-waiters u tal-ħaddiema tal-lukandi.

Imma issa qed ngħidu li s-suq tal-uniformijiet tal-iskola mhux se jibqa' magħluq, u rridu naraw kif se jaħdem.

Naħseb li se nkunu qegħdin noħolqu ċirkostanzi tajbin fejn issa sta għalikom li taħdmu, li tikkompetu u li tgħidu li issa għandna suq usa'.

Naħseb li għal min qiegħed fin-negozju se jkollu suq aktar wiesgħa.

Għal min kellu l-esklussività mhux qed jogħġbu dan il-kliem, għaliex issa se nbiddillu s-suq kompletament.

U allura s-serħan il-moħħ li kellu qabel issa tteħidlu.

IS-SUR JOE FARRUGIA: Jien mhux qed ngħid hekk għax irrid l-esklussività, anzi jien kontra l-esklussività.

Imma jekk niġu mil-lat tekniku, aħna qed nitkellmu fuq uniformi li trid tkun magħmula minn materjal u fabrics li huma hard wearing, u allura l-prezz mhux kollox f'uniformi, għax trid tara kemm se sservik.

Ma tagħmilx sens li ġenitur jixtri qmis żewġ liri, u kull xahar jew xahrejn irid joqgħod jixtri waħda.

Dan jista' jixtri qmis tliet liri jew erba' liri u sservih sena sħiħa, u b'hekk ikun qed jiffranka.

THE CHAIRMAN: Issa jiddeċiedu l-ġenituri minn fejn jixtru.

IS-SUR JOE FARRUGIA: Aħna fuq uniformi qed nitkellmu u mhux fuq xi moda.

THE CHAIRMAN: Jiddeċiedu l-ġenituri.

Is-suq miftuħ u jiddeċiedu l-ġenituri.

IS-SUR JOE FARRUGIA: Issa jekk ikun hemm l-esklussività fl-expression of interest, il-ġenituri tat-tfal se jiġu avżati mill-iskejjel li t-tali ditta għandha l- esklussività?

THE CHAIRMAN: Le, t-tali supplier huwa l-official supplier, imma ma jfissirx li inti ma tistax tmur....

IS-SUR JOE FARRUGIA: Kulħadd jaf li huwa l-official supplier.

Mela jien irrid nidħol fi spejjeż addizzjonali f'pubbliċità biex in-nies ikunu jafu li jien nista' inforni lin-nies bl-uniformi, u lili ġġibni m'inix kompetittiv ma' ħaddieħor.

THE CHAIRMAN: Ħalli nagħmel dan l-eżempju.

Fis-suq tal-karozzi, Mr "X" jagħmel ir-reklam tad-ditta tal-karozzi li jġib hu.

Illum ħadd ma jista' jinżamm milli jġib dik il-karozza għall-bejgħ.

Mir-reklami nafu min huma l-official suppliers jew id-dealers ta' dik id-ditta ta' vettura, imma inti, permezz tal-parallel trading, tista' tmur tixtri l-istess tip ta' karozza mingħand supplier ieħor.

Dan hu s-suq li qegħdin noħolqu.

Mela skola indipendenti jew tal-Istat, hi x'inhi, se tgħid li l-ġenituri jistgħu jixtru l-uniformi mingħand Mr "Y", imma ma jfissirx li inti ma tistax tmur tixtri l-uniformi mingħand Mr "X" jew Mr "S" jew Mr "V".

Inti se tixtri mingħand min jaqbillek.

Dawn il-ħwienet se jidrawhom il-ġenituri, għax dan kulħadd jitkellem ma' kulħadd.

Hawnhekk aħna qegħdin inbiddlu l-kunċett tal-bejgħ tal-uniformijiet.

Issa sta għalikom.

Tibżgħux tippermettu li s-suq ikun miftuħ, għax fl-aħħar mill-aħħar intom se tirbħu.

Li se jbati hu dak li s'issa kellu l-esklussività tal-uniformijiet, għax issa m'għadx għandu suq magħluq.

Dan huwa sforz li rridu naraw li l-ġenituri jifhmuh.

Iridu jifhmu li aħna, kemm bħala Gvern, kemm bħala awtoritajiet, u kemm bħala skejjel, qegħdin nipprovaw nagħmlu xi ħaġa sabiex il-prezz tal-uniformi fir-regolamenti ta' suq miftuħ inkunu nistgħu...

DR CEDRIC MIFSUD: Ħalli nagħmel suġġeriment minħabba l-fatt li qed nużaw l-eżempju tal-karozzi.

Mhux kulħadd imur jixtri karozza BMW u jagħżel dak l-official supplier.

Issa dawn huma skejjel, u wieħed bilfors irid jattendi l-iskola.

Jiġifieri anke l-liġi tal-kompetizzjoni hija ftit iżjed ikkomplikata minn dak li naħsbu meta tiġi operata.

Għalhekk qed ngħid li rridu nkunu attenti meta ngħidu "official supplier" u kif din qiegħda tiġi interpretata, minħabba l-fatt li qegħdin ngħidu li rridu nagħtu a level playing field għas-suppliers, u meta wieħed joħroġ an expression of interest, ikun qed jgħid biex in-nies imorru għand it-tali għax huwa tana l-orħos prezz.

THE CHAIRMAN: Mhux qed jingħad hekk.

Ħalli nieħu suġġeriment minn dan id-djalogu kollu, u qed nieħu pjaċir għax kien proprju għalhekk li għamilna din it-tip ta' diskussjoni.

Hawnhekk immur mill-ewwel fuq id-Direttur Ġenerali mill-Uffiċċju tal-Kompetizzjoni Ġusta, li dalwaqt se joħorġu l-aħħar dokument tagħhom fuq dan is-suġġett.

Ifisser li mis-suġġerimenti tagħna hemm xi ħaġa nieqsa; mela importanti li fir-rapport tagħkom tieħdu ħsieb li tirreferu għal din l-issue, u tagħtu s-suġġerimenti lill-iskejjel meta se jkellmu lill-ġenituri liema lingwaġġ se jużaw.

Kif qed jgħid is-Sur Stephen Cachia, huwa ġust meta l-iskejjel jiktbu lill-ġenituri u jgħidulhom: "Intom tistgħu tixtru din l-uniformi mingħand it-tali"?

Kif qed jgħid l-Avukat ta' Jon David Ltd, huwa ġust li jgħidu li dan tana l-orħos prezz?

Jiena la nara li waħda hija ġusta, u lanqas l-oħra.

Huwa ġust li tgħid li dan huwa l-official supplier?

Forsi lanqas il-proposta tiegħi mhi ġusta, imma intom tridu tagħtu ħjiel fejn il-liġi tal-kompetizzjoni ma ma tkunx qiegħda tinkiser.

Kif kienu għadhom kemm qalu sħabna, il-kliem li jrid jiġi wżat mill-iskejjel irid ikun mill-iżjed business friendly, consumer friendly u free competition friendly, u allura tridu toħorġu b'suġġeriment ta' xi jrid jingħad, għax issa se nibdew nidħlu fit-teknikalità.

Li kieku qatt ma ddiskutejnihom dawn l-affarijiet ma konniex nidħlu fihom.

Imma issa importanti li jkun hemm il-kliem użat tajjeb, ħalli l-iskejjel ikollhom linja ta' gwida.

Imbagħad, dak li jkun ma jinkwetax aktar għax, jekk se jikkwota mir-rapport tagħkom, se jkollu moħħu mistrieħ li mhuwiex se jmur kontra l-kompetizzjoni ġusta u ħielsa.

Fil-fatt, dan se jkun jista' jgħid li hu qed jikkwota mir-rapport tal-Awtorità Maltija għall-Kompetizzjoni u l-Affarijiet tal-Konsumatur.

U naħseb li din hija issue importanti.

Naħseb li issue importanti oħra li rridu nittrattaw hi kemm huwa importanti li jkollna uniformijiet – għax issa d-dritt tal-edukaturi ma nistgħux inneħħuhulhom – ġeneriċi għax l-uniformijiet ġew stabbiliti.

Jekk kemm-il darba l-uniformijiet għandhom minimu ta' għaxar snin ħajja, u ngħidu li l-kulur isfar – biex inġib eżempju b'kulur – ġie kulur ġeneriku u dan għandu għaxar snin ħajja, naħseb li nkunu aħjar milli konna qabel.

U allura rridu nħarsu lejn din is-sitwazzjoni wkoll.

DR CEDRIC MIFSUD: Suġġeriment li xtaqt nagħmel huwa jekk huwiex possibbli li jiġi diskuss ħalli taraw jekk fl-expression of interest ma jintgħażilx supplier wieħed, imma jkun hemm rakkomandazzjoni għal diversi suppliers.

F'kelma waħda, inti jista' ikollok tliet suppliers bl-orħos prezzijiet, u b'hekk is-suq xorta waħda jkun miftuħ.

U b'hekk ikollok iggarantit il-produzzjoni tal-uniformijiet minn tliet suppliers differenti, għax jekk ikun ikkommetta ruħu għall-expression of interest, irid jikkommetti ruħu għal dawk l-obbligi tal-expression of interest.

THE CHAIRMAN: Is-suġġeriment tiegħek jogħġobni, imma ħalli ngħidlek xi żvantaġġ fih.

Jien wisq nibża' li s-suq, meta jispiċċalu l-mottiv tal-profitt, malajr jispiċċa li ħadd ma jibqa' interessat fih.

Jista' ikun li jien żbaljat, imma din ġrat kemm-il darba fis-suq, fejn ikollok prodott li ma jibqax fis-suq għax tant ikunu daħlu negozjanti fuq xulxin, u jkissru l-prezz ta' dak il-prodott, li jispiċċaw li ħadd ma jibqa' iġib dak il-prodott.

U allura trid tiġi studjata bir-reqqa din il-proposta jew is-suġġeriment li qed tressqilna.

Jien iżjed inserraħ moħħi jekk ikun hemm supplier uffiċjali wieħed – anke jekk ikunu tnejn ma jdejquniex – u jekk nindunaw li qed isir parallel trading, u s-suq se terġa' taqsmu għax għandek żewġ suppliers li qegħdin ikunu rikonoxxuti bħala l-official suppliers.… Imma nibża' li jekk niffragmentaw is-suq jista' ma jkollokx interess biex dak li jkun jitfa' it-tender.

Imbagħad tispiċċa f'sitwazzjoni fejn inti tgħid x'inhuma l-kuluri, tgħid x'inhu d-disinn, kulħadd jibda jġib dawk il-kuluri, u l-ġenituri jkunu jafu x'kulur għandhom bżonn għat-tfal tagħhom biex it-tfal, meta jmorru l-iskola ma jgħidulhomx li ma jistgħux jidħlu l-iskola għax m'għandhomx il-kulur rikjest mill-iskola, imma l-edukaturi ma jkollhomx is-serħan tal-moħħ li minn tal-inqas għandhom official supplier wieħed.

Għaldaqstant, irridu nieħdu inkonsiderazzjoni li s-suq irridu nħallulu mottiv, għaliex irid jibqa' jkollna ditta jew oħra li tersaq 'il quddiem ħalli tirbaħ ir-rikonoxximent bħala l-official supplier, għax b'hekk tkun tista' isserraħ moħħ l-edukaturi li, anke jekk m'għandekx parallel trading, almenu għandek official supplier wieħed.

Issa, jekk ħadd mhu qed jikkompeti miegħu, good luck to him u bad luck għall-ġenituri, imma dak hu s-suq u m'hemm ħadd li qed iżommu milli jkun mod ieħor.

L-Onor.

CARMELO ABELA: Li xtaqt ngħid hu li l-iskop ta' dan ir-rapport mhuwiex biss dak li joħloq diskussjoni, għax issa ilna snin twal niddiskutu.

Speċjalment fil-bidu ta' kull sena skolastika, aħna nirċievu ħafna lmenti mingħand numru ta' ġenituri li dejjem jilmentaw mill-uniformijiet li dejjem jogħlew.

Issa, jekk din hijiex perċezzjoni jew le, kulħadd jiddeċiedi hu.

Veru li forsi hemm min jesaġera, imma din hi r-realtà li qed ngħixu fiha.

Is-Sur Farrugia semma' punt li naħseb huwa stat ta' fatt għax, kif qal hu, s-suq huwa dak li hu.

L-iskop hu kif se nilħqu bilanċ bejn is-suq u dak li hu, u aħna nifhmu li l-kumpaniji qegħdin hemmhekk mhux biex jagħmlu karità, imma biex jagħmlu qligħ ġust.

Imma mill-banda l-oħra, għandek numru ta' ġenituri li huma nkwetati bil-prezzijiet dejjem jitilgħu, meta huma diġa' iridu jlaħħqu ma' ħafna affarijiet oħra apparti l-uniformijiet.

Fl-aħħar mill-aħħar, dawn is-suġġerimenti mhux se jimplimentahom dan il-Kumitat.

Fil-fatt, dan il-Kumitat ħoloq id-diskussjoni, imma mbagħad l-expression of interest – jekk toħroġ xi darba - mhux dan il-Kumitat se jagħmilha, u mhux dan il-Kumitat li se jagħti direzzjoni lill-iskejjel.

Mhux se jkun dan il-Kumitat lanqas li jara li l-kompetizzjoni tkun qiegħda tiġi mħarsa.

Dan il-Kumitat ħoloq diskussjoni, u ta ċans lil min irid jitkellem.

Intom ġejtu hawnhekk u nirringrazzjawkom, għax aħna rridu nisimgħu minn għandkom dak li tixtiequ tgħidu, għax fl-aħħar mill-aħħar intom key players f'din il-kwestjoni.

Finalment hemm l-organi tal-Istat, bħad-Direttorat tal-Edukazzjoni, l-Awtorità Maltija għall-Kompetizzjoni u l-Affarijiet tal-Konsumatur u l-kumpaniji li huma players importanti.

Jiġifieri, din hija xi ħaġa li jien naraha qed issir fl-interess ta' kulħadd.

Jien ma naħsibx li xi kumpanija jew oħra jaqblilha li jkollha esklussività mija fil-mija, ħlief għal dak li jirbaħ it-tender, li s'issa ġie kkonfermat li ma kienx hemm tenders imma kien hemm expression of interest, u allura mhux it-tender ingħata lill-kumpanija "A" għal tlieta jew għal erba' snin, imma ingħata an expression of interest, fejn id-Direttorat qed jgħid li kumpanija "A" qed tagħtina garanzija li jekk tmorru għandha se ssibu l-uniformi.

Imma mhux qed jgħidlek li trid tixtri bilfors minn għandha.

Kellna rapporti - u esprimejnihom hawnhekk f'dan il-Kumitat fil-preżenza tas-sinjuri tad-Direttorat tal-Edukazzjoni - fejn kellek kapijiet tal-iskejjel li qagħdu jfittxu lit-tfal u jgħidulhom li l-qmis li kienu lebsin, għalkemm kienet bajda, ma kenitx company "A" white.

Jiġifieri wasalna f'dan ir-redikolu!

Semmejna liema skola kienet l-aħħar darba, u allura mhux se noqgħod nerġa' insemmiha llum.

Issa, fl-opinjoni tiegħi, din mhijiex attitudni korretta li tieħu ma' tfal ta' ħames u sitt snin.

Meta se jmur kap ta' skola fuq dawn it-tfal u jgħidilhom hekk, se jwerwirhom!

U lanqas naħseb li huwa l-iskop tal-iskola li tieħu ħsieb dawn l-affarijiet.

Sur President, kif għedt inti, jista' ikun li dawn is-suġġerimenti mhumiex l-aktar perfetti u idoneji, speċjalment jekk wieħed jarahom minn angolu wieħed biss.

U għalhekk nappella, anke lil min qiegħed fil-business, sabiex iħares lejhom mhux biss mill-perspettiva tiegħu, għalkemm l-ewwel perspettiva nifhem li tkun dik, imma rridu naraw kif ilkoll flimkien nilħqu bilanċ kemm jista' ikun ideali.

Xi ħaġa li naħseb li ttraskurajna daqsxejn - u ma nafx kif nistgħu nerġgħu mmorru lura fuqha - hija dwar l-appell li għandna nagħmlu lill-kulleġġi, speċjalment lil min imexxihom, għax meta għedna li l-informazzjoni għandha tkun kemm jista' ikun sempliċi u ġenerika - għalkemm iċ-Chairman qal li d-Dipartiment diġa' ħareġ l-istqarrija li se jkun hemm garanzija ta' għaxar snin, u allura għandek għaxar snin b'moħħok mistrieħ li mhux se jinbidlu l-kuluri jew id-disinnji tal-uniformi – l-aktar ħaġa li kellna nisħqu fuqha hija dik li meta jiġu mfassla l-uniformijiet, ma jkunx hemm kuluri li jkunu kważi impossibbli biex issibhom.

Din naħseb li m'għamilniex enfażi fuqha.

Is-Sur Cachia kkonferma li għandek għaxar uniformijiet differenti.

Mela diġa' għandna suq żgħir, u s-suq komplejna nċekknuh għax jekk għandek għaxar kulleġġi b'għaxar uniformijiet differenti, huwa fatt li għandek kuluri differenti għal kull kulleġġ, u xi wħud mill-kuluri mhumiex daqshekk komuni li tista' issibhom minn diversi ħwienet.

Għall-anqas, sakemm, kif għedtu intom li qegħdin fil-business, ma tagħmilx xi ġennata u tinvesti ħafna fihom mingħajr ma taf x'return se jkollok fuqhom!

U allura naħseb li jekk għada pitgħada jinqala' xi każ meta tiġi biex tidħol uniformi ġdida – issa hawnhekk irrid infisser snin twal oħra – wieħed irid iżomm quddiem għajnejh li jekk se tinbidel l-uniformi, kemm jista' ikun il-kuluri jkunu kuluri aċċessibbli minn diversi ħwienet.

Meta konna tfal aħna, kellek uniformi standard kullimkien, u forsi dak kien l-ideali.

Issa llum għandna l-kulleġġi, u kulħadd jieħu gost bl-identità tiegħu.

Għandna korrispondenza li diġa' aċċenna għaliha l-kollega tiegħi l-Onor.

Anthony Zammit, fejn illum min forsi qiegħed f'pożizzjoni aktar komda, qed jara li m'hemmx għalfejn tbiddel, mentri mhuwiex dan il-każ, għax għandna għalfejn inbiddlu peress li l-prezzijiet, minkejja li forsi wieħed jgħid li kien hemm roħs, dan ir-roħs jidher li ma wasalx kullimkien.

Il-fatt li fil-bidu tas-sena skolastika tara queues sħaħ quddiem ċerti ħwienet – meta nafu li dawn il-queues kienu nqatgħu - ma naħsibx li għandna naslu għal dik is-sitwazzjoni.

Il-Kumitat mhux qed jissuġġerixxi li toħroġ expression of interest oħra, anzi għandna l-konferma minn min hu responsabbli minn naħa tad-Direttorat li huma aċċettaw is-suġġeriment tagħna biex ikun hemm garanzija ta' għaxar snin.

Dan appella li, jekk xi darba tiġi biex tinbidel uniformi minn hawn u għaxar snin oħra, l-kuluri u d-disinnji magħżula jkunu kemm jista' ikun kuluri u disinnji li min qiegħed f'dan in-negozju ma jkunx kważi impossibbli għalih biex jinvesti f'dan is-settur.

Dan kien l-iskop ta' kollox.

Aħna nixtiequ wkoll li ma nitkellmux biss fuq l-iskejjel tal-Istat, imma nitkellmu wkoll fuq l-iskejjel l-oħra, għaliex aħna m'aħniex nirrappreżentaw lill-iskejjel tal-Istat biss, imma qegħdin nirrappreżentaw lill-pajjiż kollu.

F'dan il-pajjiż, għandna realtà fejn mill-inqas terz tal-popolazzjoni tat-tfal li jattendu l-iskejjel ma jmorrux fi skejjel tal-Istat imma jmorru fi skejjel indipendenti jew tal-Knisja.

Din hija realtà oħra li ma ssibhiex f'pajjiżi oħra.

Apparti li f'pajjiżi oħra lanqas insibu uniformijiet, għax kulħadd għandu l-kultura tiegħu.

Issa jien mhux qed ngħid li m'għandux ikun hemm uniformijiet, għax naħseb li l-maġġoranza kbira tal-ġenituri jaqblu li għandu jkun hemm uniformijiet, ħalli filgħodu jkunu jafu mill-ewwel x'se jlibbsu lit-tfal tagħhom.

Jekk, minn naħa tagħkom, hemm suġġerimenti konkreti li tixtiequ tipproponu, tiddejqu xejn milli tipproponuhom, għax aħna mhux qed ngħidu li s-suġġerimenti tagħna huma kollox u ma jistax ikun hemm argumenti fuqhom.

Żgur li mhuwiex dan il-każ.

Naħseb li s-suġġeriment tal-għaxar snin huwa aċċettat minn kulħadd, u l-awtoritajiet edukattivi diġa' qalu li se jimxu ma' dan is-suġġeriment.

Issa jekk tħossu li hemm suġġerimenti oħra li wieħed jista' jimxi magħhom jew li jista' itejjeb, feel free li titkellmu, għax finalment l-iskop tagħna huwa li nilħqu bilanċ bejn l-interessi tal-familji u l-interessi ta' min qiegħed fil-kummerċ.

Il-ġenituri jridu li l-uniformi jistgħu jixtruha bi prezz raġonevoli, u li jistgħu jagħżlu huma minn fejn jixtru, filwaqt li min qiegħed fin-negozju jridu li l-kejk jiġi maqsum bejn kulħadd, u mhux ikollok kumpanija waħda li l-kejk tieħdu kollu hi.

Nifhem li l-kumpanija li tirbaħ it-tender – li fil-fatt qatt ma kien tender imma expression of interest – se tiddarras, għax li kieku jien nirbaħ kollox ma nbiddel xejn.

Imma mbagħad, min-naħa l-oħra ma jintlaħaqx il-bilanċ tal-konsumatur li jkollu prezzijiet aħjar.

Naħseb li intom li qegħdin fil-kummerċ tgħallmuni li, jekk ikollok kompetizzjoni ta' veru, se jkollok imbagħad prezzijiet aħjar għall-konsumatur, u huwa proprju dak li nixtiequ nilħqu finalment.

THE CHAIRMAN: L-Onor.

FREDERICK AZZOPARDI: Nixtieq nagħmel kumment żgħir fuq dak li qal l-Onor.

Naqbel miegħu għax naħseb li baqa' ż-żmien fejn wieħed jagħmel is-suġġerimenti ħalli wieħed ikun jista' jirranġa l-affarijiet.

U nixtieq nistaqsi lid-Direttur Ġenerali mill-Uffiċċju tal-Kompetizzjoni Ġusta u l-Affarijiet tal-Konsumatur dwar dak li qalet fuq il-garanzija u s-sigurezza tas-supply, fejn qalet li anke l-iskejjel urew it-tħassib u l-biża' tagħhom li ma jkunx hemm daqshekk sigurezza.

Ma nafx jekk tistax tgħidilna x'kienu l-kummenti tagħhom, u għaliex qed jibżgħu li ma jkunx hemm is-supply.

DR SYLVANN AQUILINA ZAHRA: Fil-fatt, qabel ma ngħaddi biex inwieġeb direttament għar-risposta tiegħek, nixtieq ngħid xi ħaġa biex insostni dak li kien qed jgħid aktar kmieni l-Onor.

Vassallo, u li mbagħad, bis-saħħa t'hekk, inkun nista' nirrispondi l-mistoqsija tiegħek.

Hawnhekk bħala Uffiċċju qed nipprovaw nagħtu direzzjoni ġdida lil dan is-suq minħabba li għal numru ta' snin inħass li dan kien suq ristrett, fejn il-kompetizzjoni ma kenitx qiegħda taħdem.

U għalhekk l-Uffiċċju daħal biex jeżamina dan is-suq.

Stajna mxejna mod ieħor, u kien hemm min qalilna li issa kien iż-żmien li ninvestigaw u nidħlu dirett fuq l-iskejjel ħalli naraw min minnhom mhuwiex qed jaddotta prattiċi restrittivi.

Madankollu, aħna ma ħassejniex li kien iż-żmien li nagħmlu hekk, imma ħassejna li kellna nagħmlu proċess ta' advocacy.

Aħna qed naraw x'inhu jiġri, u qed nagħtu pariri u rakkmandazzjonijiet ta' kif se nsaħħu s-suq u nagħmluh aktar kompetittiv.

Imbagħad 'il quddiem, wara li nagħmlu dan il-proċess fejn nispjegaw lil dawk involuti f'dan is-settur x'inhuma l-problemi u kif nistgħu nirranġawhom, jekk ikun hemm bżonn ngħaddu wkoll għat-tieni fażi, u allura ninvestigaw u naraw jekk hemmx min qed jagħmel prattiċi restrittivi.

Li ridt ngħid qabel hu li hawnhekk aħna qed nipprovaw inbiddlu d-direzzjoni tas-suq, jiġifieri qed nipprovaw inbiddlu l-mentalità u l-kultura.

Issa nafu li mhuwiex faċli li tbiddel din il-kultura li tant hi ingrained fis-suq tagħna tal-uniformijiet.

Mela għandek il-ġenituri li mdorrijin imorru jixtru mingħand dak il-ħanut partikolari u li jmorru jixtru biss minn fejn qaltilhom l-iskola, għax jibżgħu li jekk ma jmorrux jixtru minn hemmhekk, it-tfal tagħhom kien se jkollhom problema malli jmorru l-iskola.

U allura għandek il-kunċett ta' passive consumer, u dik hija problema biex il-kompetizzjoni taħdem fis-suq.

Mela għandek l-iskejjel li qed jibżgħu li jekk huma ma jkunux ftiehmu ma' xi supplier partikolari, mhux se jkollhom is-sigurezza tas-supply.

Għalhekk iridu jiftiehmu biex ikollhom garanzija li hemm xi ħadd partikolari li żgur se jidħol fl-obbligu li jipprovdilhom l-uniformi, għax jekk it-tfal mhux se jiġu bl-uniformi kif suppost fl-ewwel ġurnata tal-iskola, se jkollhom problema.

Imbagħad għandek is-suppliers li s'issa kienu f'pożizzjoni komda għaliex jafu li għandhom negozju garantit.

Fil-fatt, huma jafu li qed jissupplixxu lil dawk l-iskejjel partikolari, u allura għandek it-tali li qed jissupplixxi lit-tali skejjel, filwaqt li sieħbu qed jissupplixxi lill-iskejjel l-oħra.

B'hekk kulħadd għandu l-biċċa tal-kejk tas-suq tiegħu li ħadd ma jidħollu fiha, u allura dak li jkun għandu garanzija li għandu n-negozju tiegħu biss.

Din hija s-sitwazzjoni kurrenti, għalkemm irridu ngħidu li din tjiebet bis-saħħa tal-isforzi li għamel l-Uffiċċju tul dawn l-aħħar ftit snin.

Nista' ngħid li s-sistema tat-tender li jużaw l-iskejjel tal-Istat hija tali fejn il-proċess tal-kompetizzjoni qed jaħdem qabel minflok wara, u allura kulma għandek differenti huwa t-timing.

Fil-fatt, meta rajna fit-tieni proċess tagħna l-prezzijiet tal-2011 u tal-2012, rajna titjib fihom.

Permezz ta' dak il-proċess ta' tendering jidher li kien hemm titjib favur il-konsumatur.

Ejjew ngħidu li minn din is-sitwazzjoni kurrenti li għandna issa rridu nbiddlu din il-mentalità ħalli tibda taħdem il-kompetizzjoni.

Jekk se jkollok il-ġenituri li jibżgħu jmorru jixtru minn x'imkien li ma ġiex issuġġerut lilhom mill-iskola, jekk l-iskejjel jibżgħu li mhux se jkollhom dik il-guarantee of supply, u jekk in-negozjant irid li ċ-chunk tiegħu ma jmissielu ħadd - u allura nibqgħu b'din il-mentalità - mhux se nħallu l-proċess tal-kompetizzjoni jaħdem.

U dan il-Kumitat qiegħed proprju jipprova jbiddel din il-mentalità billi jagħti direzzjoni ġdida u jagħti nifs lis-suq.

Il-konsumatur, minflok ikun passiv, irid ikun aktar attiv, irid ikun konvint u jħossu konfidenti li he can shop around bħala konsumatur, u allura mhux bilfors li jrid imur jixtri minn fejn qed tiggwidah l-iskola u daqshekk, imma jrid ikun lest li jiskopri s-suq hu u jara fejn jaqbillu.

Ir-reazzjoni ta' meta għandek an active consumer hi dik li awtomatikament se ġġiegħel lir-retailers u lis-suppliers sabiex ikunu aktar kompetittivi ħalli jipprovaw jaqdu lill-konsumatur, u huma stess jibdew ifittxu lill-konsumatur.

Min-naħa tagħhom, l-iskejjel irid ikollhom fiduċja aħjar fis-suq, u ma jibqgħux b'din il-mentalità li jekk ma jiftehmux ma' xi ħadd partikolari, it-tfal se jispiċċaw bla uniformi.

L-iskejjel iridu jagħtu ċans lis-suq sabiex jinfetaħ.

Issa forsi għall-ewwel ftit snin se jkun hemm din il-problema, jekk ma jkollokx lil xi ħadd partikolari f'moħħok li taf li se jieħu l-obbligu li jġiblek dik l-uniformi.

Għal bidu se jkun hemm ftit, u forsi jkollok xi tfal li ma jiġux bl-uniformi kompluta, imma mal-medda taż-żmien, speċjalment jekk l-uniformijiet mhux se jinbidlu daqshekk, inti se jkollok biżżejjed suppliers li jipprovdu l-uniformijiet.

Jiġifieri 'l hemmhekk qed nipprovaw naslu, u 'l hemmhekk resqin; imma inutli ngħidu li dan huwa possibbli jekk imbagħad, min-naħa l-oħra, għandek il-ġenituri u l-iskejjel li qed jibżgħu, u dik il-biża' jgħadduha lit-tfal billi jgħidulhom li l-qalziet mhuwiex eżatt kif tridu l-iskola.

Għandek ukoll ir-reżistenza tas-suppliers li għadhom bil-mentalità li jrid ikollhom iċ-chunk tagħhom.

Fil-fatt, meta aħna tkellimna, rajna li kienu s- suppliers - u forsi dan huwa l-messaġġ ta' Jon David Ltd. - li kienu favur li s-suq jinfetaħ għax huma wkoll jixtiequ jidħlu fis-suq, imma bħalissa s-suq huwa ddominat minn ftit suppliers li ilhom hemmhekk, u allura ma jagħtux nifs lill-ġodda.

Ħaġa oħra – jien fhimtu lil Jon David Ltd. għax kellna kumment simili meta konna qed nagħmlu l-konsultazzjoni tagħna – li ridt ngħid hija fuq dik li qal is-Sur Joe Farrugia meta qal li inti qed toħroġ tender biex ikollok żgur supplier li se jipprovdili l-uniformi, imma suppliers oħra interessati jibqgħu liberi li jġibu l-uniformi.

Forsi din hija sitwazzjoni ideali, imma ma nafx kemm se tibqa' hekk in the medium term għax - u dan is-supplier kien qed jipprova jgħaddi l-istess messaġġ li għaddew ta' Jon David Ltd - min hu dak is-supplier li se jidħol għall-intrigu tat-tender, u jassumi dawk ir-responsabilitajiet li joħorġu mit-tender, meta jaf li any other supplier jista' jipprovdi dik l-uniformi mingħajr m'għandu l-istess obbligi onerużi taħt il-kuntratt li għandu hu?

Dawn huma affarijiet li aħna għadna qed nipprovaw inqisu u naraw fejn se noħolqu l-bilanċ.

Li forsi se jiġri 'l quddiem hu li ma jkollokx supplier as such interessat li jibqa' japplika għal dik it-tender.għax hu jaf li anke jekk ma japplikax għat-tender xorta jista' jissupplixxi s-suq.

Il-mentalità trid tinbidel minn kulħadd.

CARMELO ABELA: Naħseb li din hija l-akbar issue li hemm, u ċioè kif se nsolvu din is-sitwazzjoni mingħajr l-inkwiet li dejjem esprima s-Sur Cachia.

U allura naħseb li hemmhekk irridu naraw kif se nsibu l-aħjar soluzzjoni bħalma qiegħda tgħid inti.

THE CHAIRMAN: L-issue qlajtha jien ukoll għax biex inkunu sinċiera ma nistgħux ma ngħidux x'jistgħu jkunu l-iżvantaġġi ta' dawn il-proposti.

Madankollu, jiena persważ li, kull meta se jkun hemm l-expression of interest, dejjem se jkun hemm xi ħadd li se jkollu dak is-serħan tal-moħħ li hu għandu suq fejn se jkun rinomat għall-involviment tiegħu fih.

Issa hawnhekk qiegħed nerġa' nuża kliem differenti milli wżajt l-ewwel.

IS-SUR JOE FARRUGIA: Imma hekk m'aħniex nilliberalizzaw is-suq bl-expression of interest, u se norbtu supplier wieħed....

THE CHAIRMAN: Le, m'aħniex se norbtu supplier wieħed.

IS-SUR JOE FARRUGIA: Ma ssirx expression of interest għax il-kuluri, l-istili u d-disinnji huma stabbiliti, u se jibqgħu hemm għal għaxar snin.

THE CHAIRMAN: Ħalli niftiehmu; l-iskop tal-call for special interest hu sabiex l-edukaturi jserrħu moħħhom li hemm supplier li se jkollu l-obbligu li jforni l-uniformijiet.

IS-SUR JOE FARRUGIA: Is-sena l-oħra kien hemm expression of interest u ttieħdet it-tender, u kulħadd ġie avżat mingħand min irid jixtriha l-uniformi, imma xorta bqajna sakemm bdiet l-iskola nisimgħu li dak m'għandux it-tali item u l-ieħor m'għandux l-item l-ieħor.

THE CHAIRMAN: Imma issa dak mhux se jiġri aktar.

IS-SUR JOE FARRUGIA: Hekk se jibqa' jiġri bilfors jekk tibqa' din.

THE CHAIRMAN: Le, mhux se jibqa' jiġri hekk, għax issa l-kulleġġi ħarġu bl-uniformijiet tagħhom, u allura ġara hekk fl-ewwel sena; imma issa, minn Ottubru li ġej, m'hemmx sorpriżi fil-kuluri tal-uniformijiet.

Mela issa inti għandek is-serħan tal-moħħ għax se tagħmel ir-riċerka tiegħek, u tibda tissupplixxi l-uniformijiet, u tkun tista' tagħmel ir-reklami tiegħek minn issa biex tgħid li għal Ġunju li ġej għandek l-istess kuluri u dawn se jkunu aċċettati.

Din hija l-bidla fil-mentalità li rridu.

Jiena ma jdejjaqnix li kulleġġ "A" u kulleġġ "B" f'xi ħin se jkunu qegħdin jgħidu li Mr "X" huwa l-official supplier, però ma jfissirx li, fl-istess ħin, il-ġenituri mhux se jkollhom informazzjoni dwar minn fejn jistgħu jixtru l-istess uniformi minn x'imkien ieħor.

Jien naħseb li l-iskola se tkun tista' tgħid li Mr "X" huwa l-official supplier, imma m'hemm l-ebda rbit li l-uniformi tinxtara bilfors mingħand Mr "X".

Kulħadd jista' isib jixtri l-uniformi, u t-tfal jistgħu jiġu b'uniformijiet mixtrija mingħand persuni oħra differenti sakemm tkun tal-istess kulur.

L-importanti jekk inti għandek kulur ċelesti, l-kulur ikun ċelesti.

Dan hu s-suq li se jinfetaħ, imma l-call for expression of interest trid tibqa' tintuża sabiex l-edukaturi jagħmlu l-ewwel ċaqlieqa minn kif kien, għax dan huwa proċess ta' bidla.

Fil-fatt, minn suq ristrett, fejn kellna l-esklussività ħalli nserrħu moħħna li għandna min jissupplixxi l-uniformijiet, qed immorru għal suq miftuħ.

Issa s-suq mhux se jinfetaħ mil-lum għal għada.

Ejjew niftakru li meta bdejna niftħu s-swieq tagħna 20 sena ilu, 30 sena ilu, minn suq li kien magħluq, bil-liċenzji tal-importazzjoni, ma nfetaħx mil-lum għal għada, imma nfetaħ gradwalment.

Illum dik ir-realtà ntesiet, u lanqas biss għadna niftakru f'dak iż-żmien.

IS-SUR STEPHEN CACHIA: Jien naħseb li l-kwestjoni li jkun hemm uniformi f'Settembru mhijiex kwestjoni ta' biża', imma minn naħa tagħna hija kwestjoni ta' sens ta' responsabilità lejn it-tfal, il-ġenituri u lejn l-iskejjel.

Nassigurakom li jekk niġu f'Settembru u t-tfal ma jkollhomx uniformi, jitqajjem kjass ħafna ikbar u niġu kkritikati ferm iktar milli kif inhi s-sitwazzjoni fil-preżent.

U allura dik hija sens ta' responsabilità minn naħa tagħna u mhux sens ta' biża'.

Having said that, naħseb li r-rapport huwa tajjeb ħafna għax isib bilanċ bejn il-ħtiġijiet ta' kulħadd.

Aħna l-advocacy tad-Direttorat minn naħa tal-iskejjel tal-Istat naħseb li smajnih, u dejjem ġejna għal-laqgħat li saru, dejjem ikollaborajna u ċaqlaqna l-affarijiet.

Nittama li setturi oħra tal-edukazzjoni juru wkoll l-istess rieda, għax naħseb li it's only fair li kif ħaddieħor jippretendi li jkollu identità bl-uniformi tiegħu, l-iskejjel tal-Istat ikollhom id-dritt tal-identità tagħhom.

Veru li l-uniformi tifforma parti żgħira mill-aspett kollu; imma naħseb li tagħti messaġġ u dak nixtiequ nżommuh.

Naqblu ma' dak li qed jingħad fir-rapport dwar li l-uniformijiet għandhom jinżammu għal għaxar snin, u naħseb li qed jinstab bilanċ bejn il-bżonn li jinfetaħ is-suq – nerġa' ngħid li aħna favur din ir-rakkomandazzjoni – u li fl-istess ħin ikollna assigurazzjoni li se jkun hemm xi ħadd li se jipprovdi l-uniformijiet.

THE CHAIRMAN: Nixtieq nirringrazzjakom talli pparteċipajtu f'din is-sensiela ta' laqgħat li wassluna għal din il-laqgħa konklussiva tal-lum.

Jidher li hawn qbil sabiex dan ir-rapport nagħmluh pubbliku, u allura se npoġġih fuq il-Mejda tal-Kamra llum stess.

Nistenna b'ħerqa kbira li dan il-proċess kollu ta' konsultazzjoni u l-kitba ta' dan ir-rapport tiswa ta' ġid mhux biss għall-edukaturi tagħna, imma anke għall-uffiċjali tal-Awtorità ta' Malta għall-Kompetizzjoni u l-Affarijiet tal-Konsumatur, biex finalment ipoġġu fis-suq ir-regolamenti li aħna tajnihom daqqa t'id biex iħejju, ħalli fl-aħħar mill-aħħar ikollna proċess tajjeb.

Jiena nawgura li fil-ġejjieni dan il-Kumitat jibqa' isib l-ispazji tiegħu ta' fejn ikun jista' jiswa ta' ġid għas-soċjetà bir-rapporti li jagħmel, u li, minkejja li m'għandniex awtorità eżekuttiva dwar kif nistgħu niddeċiedu, xorta waħda nistgħu nagħtu l-għajnuna tagħna biex jinstabu s-soluzzjonijiet.

Grazzi.

Fid-8:57 p.m. il-Kumitat aġġorna għal data li kellha titħabbar iktar tard.


KUMITAT PERMANENTI DWAR L-AFFARIJIET SOĊJALI

LAQGĦA NRU 126

It-Tlieta, 20 ta' Marzu, 2012

Il-Kumitat Permanenti dwar l-Affarijiet Soċjali ltaqa' fil-Palazz, il-Belt Valletta, fis-7.20 p.m.

L-Onor Edwin Vassallo, President tal-Kumitat, ippresieda.

PREŻENTI: L-Onor Carmelo Abela, Onor Frederick Azzopardi u l-Onor.

Dr Elaine Birmingham, Research Analyst mal-Kumitat dwar l-Affarijiet Soċjali, kienet preżenti għal din il-laqgħa.

Il-President tal-Kumitat qal it-talba.

Il-Minuti tal-Laqgħa Nr.

125 li saret nhar it-Tlieta 13 ta' Marzu 2012 ġew konfermati.

Diskussjoni u approvazzjoni tad-Disa' Rapport tal-Kumitat dwar l-Affarijiet Soċjali intitolat "L-Uniformijiet tal-Iskejjel."

Il-Kumitat stieden lil dawk li bagħtu ittri u kummenti bħala rispons għall-Konsultazzjoni Pubblika għad-Disa' Rapport tal-Kumitat dwar l-Affarijiet Soċjali ntitolat "L-Uniformijiet tal-Iskejjel".

Għaldaqstant il-Kumitat stieden lil Dr Cedric Mifsud u lis-Sur Joe Farrugia, avukat u s-sid rispettivament ta' Jon David Limited, lis-Sinj Filomena Attard sid ta' ħanut tal-ħwejjeġ f'Għawdex u lis-Sur Manuel Micallef

Direttur ta' Terry's Fabrics Co Ltd f'Għawdex li taw il-kummenti u s-suġġerimenti tagħhom.

Wara ġew mistiedna s-Sur Stephen Cachia, Prinċipal tal-Kulleġġ Santa Margerita u lil Dr Sylvann Aquilina Zahra, Direttur Ġenerali fl-Uffiċċju tal-Kompetizzjoni li wieġbu għall-mistoqsijiet tal-membri.

Kien hemm qbil ukoll li mar-rapport "Uniformijiet tal-Iskejjel" jiġu mehmuża l-proposti u s-suġġerimenti kollha li ntbagħtu fil-proċess ta' konsultazzjoni.

Wara kien hemm diskussjoni.

SKRIVANA TAL-KUMITAT

PRESIDENT TAL-KUMITAT

Proceedings, agenda, minutes and transcripts of the parliamentary committees docx


IL-ĦDAX-IL PARLAMENT

KUMITATI TAL-KAMRA TAD-DEPUTATI

KUMITAT PERMANENTI DWAR L-AFFARIJIET tal-familja

AVVIŻ

Laqgħa Nru. 6

It-Tlieta, 27 ta' Marzu 2012 fis-7:00pm

L-Onor Jean Pierre Farrugia, President tal-Kumitat dwar l-Affarijiet tal-Familja, javża li l-Kumitat se jiltaqa' nhar it-Tlieta, 27 ta' Marzu, 2012 fis-7:00 p.m. fil-Kamra tal-Kumitati fil-Palazz il-Belt b'din l-aġenda:-

Preżentazzjoni minn Mons Victor Grech, u l-awturi tal-istudju intitolat A Minimum Budget for a Decent Living.

Affarijiet oħra.


KUMITAT PERMANENTI DWAR L-AFFARIJIET tal-Familja

LAQGĦA NRU 6

It-Tlieta, 27 ta' Marzu, 2012

Il-Kumitat Permanenti dwar l-Affarijiet tal-Familja ltaqa' fil-Palazz, il-Belt Valletta, fis-7.10 p.m.

L-Onor Jean Pierre Farrugia, President tal-Kumitat, ippresieda.

PREŻENTI: L-Onor Justyne Caruana, l-Onor Jesmond Mugliett, l-Onor Carmelo Abela (sostitut) u l-Onor Frederick Azzopardi (sostitut).

Kien preżenti wkoll l-Onor David Agius.

Il-President tal-Kumitat qal it-talba.

Il-Minuti tal-Laqgħa Nr.

5, li saret nhar it-Tnejn 5 ta' Marzu 2012, ġew konfermati.

Il-Kumitat stieden lill-Mons Victor Grech, Direttur tal-Caritas biex jgħamel introduzzjoni dwar l-istudju "A Minimum Budget for a Decent Living".

Wara, il-Kumitat stieden lis-Sur Leonid McKay (sociologist), is-Sur Karm Farrugia (ekonomista), Dr Suzanne Piscopo (Nutrition and Home Economics specialist) u lis-Sur Joe Sammut PR & Fund-raising Caritas Malta, kollha awturi tal-istudju li taw preżentazzjoi fuq is-suġġett.

Is-Sur Leonid McKay ippreżenta lill-Kumitat:

Il-President tal-Kumitat iċċirkola dawn id-dokumenti:

Dokument 10 PQ 28185 – Ħaddiema b'Paga Minima

Dokument 11 Labour Force Survey– NSO News Release tas-26 ta' Marzu 2012 059/2012

Wara kien hemm diskussjoni.

Fit-8:50 p.m. il-Kumitat ikkonkluda fuq is-suġġett u aġġorna għal data li għandha titħabbar iktar tard.

SKRIVANA TAL-KUMITAT

PRESIDENT TAL-KUMITAT


IL-ĦDAX-IL PARLAMENT

KUMITATI TAL-KAMRA TAD-DEPUTATI

KUMITAT PERMANENTI DWAR L-AFFARIJIET BARRANIN U EWROPEJ

AVVIŻ

Laqgħa Nru. 62

Il-Ħamis, 12 ta' April 2012 fit-3 pm

L-Onor.

Francis Zammit Dimech, President tal-Kumitat Permanenti dwar l-Affarijiet Barranin u Ewropej, javża li l-Kumitat se jiltaqa' nhar il-Ħamis, 12 ta' April, 2012 fit-3 pm fil-Kamra tal-Kumitati fil-Palazz il-Belt b'din l-aġenda:-

Laqgħa mal-Ministru għall-Affarijiet Ewropej u Negozjatur Ewlieni tat-Turkija l-E.T. Egemen Bagis.

Affarijiet oħra.


IL-ĦDAX-IL PARLAMENT

LAQGĦA NRU.

It-Ħamis, 12 ta' April 2012

Il-Kumitat Permanenti dwar l-Affarijiet Barranin u Ewropej iltaqa' fil-Palazz, il-Belt Valletta, fit-3:20 p.m.

L-Onor Francis Zammit Dimech, President tal-Kumitat, ippresieda.

PREŻENTI: L-Leo Brincat.

L-Iskrivan tal-Kumitat qal it-talba.

Il-Minuti tal-laqgħa numru 61 li saret fl-20 ta' Marzu 2012 kienu konfermati.

INFORMAZZJONI MILL-PRESIDENT

Il-President ippreżenta lill-Membri u poġġa fir-records tal-Kumitat dawn id-dokumentii:-

Dokument 1043 Żewġ ttri datati Frar 2012 mill-Presidenti tal-Kumitat dwar l-Affarijiet Barranin u tal-Kumitat dwar l-Affarijiet Ewropej tal-Parlament tal-Maċedonja (FYROM) fejn qegħdin jappellaw sabiex il-Kumitat jgħin ħalli jinfetħu n-negozjati għad-dħul tal-Maċedonia fl-Unjoni Ewropea;

Dokument 1044 Komunikazzjoni datata t-30 ta' Marzu mill-Ambaxxata Sirjana f'Ruma dwar l-għadd ta' vittmi tal-ġlied li kien hemm fis-Sirja;

Dokument 1045 Riżoluzzjoni leġiżlattiva tal-Parlament Ewropew tat-13 ta' Marzu 2012 dwar l-abbozz ta' deċiżjoni tal-Kunsill dwar l-iffirmar tal-Ftehim bejn l-Unjoni Ewropea u r-Repubblika tal-Islanda u r-Renju tan-Norveġja dwar l-applikazzjoni ta' ċerti dispożizzjonijiet tal-Konvenzjoni tad-29 ta' Mejju 2000 dwar Assistenza Reċiproka f'Materji Kriminali bejn l-Istati Membri tal-Unjoni Ewropea u l-Protokoll tal-2001 miegħu (05306/2010 – C7-0030/210 – 2009/0189(NLE)) - P7_TA-PROV(2012)0066;

Dokument 1046 Riżoluzzjoni leġiżlattiva tal-Parlament Ewropew tat-13 ta' Marzu 2012 dwar il-proposta għal regolament tal-Parlament Ewropew u tal-Kunsill dwar il-ġurisdizzjoni, il-liġi applikabbli, ir-rikonoxximent u l-infurzar tad-deċiżjonijiet u l-istrumenti awtentiċi fil-qasam tas-suċċessjonijiet u l-ħolqien ta' Ċertifikat Ewropew tas-Suċċessjoni (COM(2009)0154 – C7-0236/2009 – 2009/0157(COD)) - P7_TA-PROV(2012)0068;

Dokument 1047 Riżoluzzjoni tal-Parlament Ewropew tat-13 ta' Frar 2012 dwar l-Istatut għal Soċjetà Kooperattiva Ewropea fir-rigward tal-involviment tal-impjegati (2011/2116(INI)) - P7_TA-PROV(2012)0071;

Dokument 1048 Riżoluzzjoni tal-Parlament Ewropew tat-13 ta' Marzu 2012 dwar il-kontribut tal-istituzzjonijiet Ewropej għall-konsolidazzjoni tal-Proċess ta' Bolonja (2011/2180(INI)) - P7_TA-PROV(2012)0072;

Dokument 1049 Riżoluzzjoni tal-Parlament Ewropew tat-13 ta' Marzu 2012 dwar il-ġestjoni tal-kwalità għall-Istatistika Ewropea (2011/2289(INI)) - P7_TA-PROV(2012)0073;

Dokument 1050 Riżoluzzjoni leġiżlattiva tal-Parlament Ewropew tal-14 ta' Marzu 2012 dwar il-proposta għal regolament tal-Parlament Ewropew u tal-Kunsill dwar li jemenda r-Regolament tal-Kunsill (KE) Nru 1198/2006 dwar il-Fond Ewropew għas-Sajd, fir-rigward ta' ċerti dispożizzjonijiet marbutin mal-amministrazzjoni finanzjarja ta' ċerti Stati Membri li għandhom jew li jinsabu mhedda b'diffikultajiet serji fir-rigward tal-istabbiltà finanzjarja tagħhom (COM(2011)0484 – C7-0219/2011 – 2011/0212(COD)) - P7_TA-PROV(2012)0074;

Dokument 1051 Riżoluzzjoni leġiżlattiva tal-Parlament Ewropew tal-14 ta' Marzu 2012 dwar il-proposta għal regolament tal-Parlament Ewropew u tal-Kunsill li jemenda r-Regolament tal-Kunsill (KE) Nru 617/2009 li jiftaħ kwota tariffarja awtonoma għall-importazzjonijiet tal-laħam taċ-ċanga ta' kwalità għolja (COM(2011)0384 – C7-0170/2011 – 2011/0169(COD)) - P7_TA-PROV(2012)0075;

Dokument 1052 Riżoluzzjoni leġiżlattiva tal-Parlament Ewropew tal-14 ta' Marzu 2012 dwar il-proposta għal regolament tal-Parlament Ewropew u tal-Kunsill li jemenda ċerti Regolamenti relatati mal-politika kummerċjali komuni fir-rigward tal-proċeduri għall-adozzjoni ta' ċerti miżuri (COM(2011)0082 – C7-0069/2011 – 2011/0039(COD)) - P7_TA-PROV(2012)0076;

Dokument 1053 Riżoluzzjoni leġiżlattiva tal-Parlament Ewropew tal-14 ta' Marzu 2012 dwar l-abbozz ta' deċiżjoni tal-Kunsill dwar il-konklużjoni tal-Ftehim Internazzjonali tal-2010 dwar il-Kawkaw (09771/2011 – C7- 0206/2011– 2010/0343(NLE)) - P7_TA-PROV(2012)0081;

Dokument 1054 Riżoluzzjoni tal-Parlament Ewropew tal-14 ta' Marzu 2012 dwar l-indirizzar tal-epidemija tad-dijabete fl-UE (2011/2911(RSP)) - P7_TA-PROV(2012)0082;

Dokument 1055 Riżoluzzjoni tal-Parlament Ewropew tal-14 ta' Marzu 2012 dwar ir-rapport ta' progress 2011 dwar dik li kienet ir-Repubblika Jugoslava tal-Maċedonja (2011/2887(RSP)) - P7_TA-PROV(2012)0083;

Dokument 1056 Riżoluzzjoni tal-Parlament Ewropew tal-14 ta' Marzu 2012 dwar ir-rapport ta' progress 2011 dwar l-Islanda (2011/2884(RSP)) - P7_TA-PROV(2012)0084;

Dokument 1057 Riżoluzzjoni tal-Parlament Ewropew tal-15 ta' Marzu 2012 dwar siti tal-internet diskriminatorji u reazzjonijiet tal-gvernijiet (2012/2554(RSP)) - P7_TA-PROV(2012)0087;

Dokument 1058 Riżoluzzjoni tal-Parlament Ewropew tal-15 ta' Marzu 2012 dwar ir-riżultat tal-elezzjonijiet presidenzjali fir-Russja (2012/2573(RSP - P7_TA-PROV(2012)0088;

Dokument 1059 Riżoluzzjoni tal-Parlament Ewropew tal-15 ta' Marzu 2012 dwar il-Kazakistan (2012/2553(RSP)) - P7_TA-PROV(2012)0089;

Dokument 1060 Riżoluzzjoni tal-Parlament Ewropew tal-15 ta' Marzu 2012 dwar is-sitwazzjoni fin-Niġerja (2012/2550(RSP)) - P7_TA-PROV(2012)0090;

Dokument 1061 Riżoluzzjoni tal-Parlament Ewropew tal-15 ta' Marzu 2012 dwar is-Sitt Forum Dinji dwar l-Ilma li se jseħħ f'Marsilja mit-12 sas-17 ta' Marzu 2012 (2012/2552(RSP)) - P7_TA-PROV(2012)0091;

Dokument 1062 Riżoluzzjoni tal-Parlament Ewropew tal-15 ta' Marzu 2012 dwar it-traffikar tal-bnedmin fis-Sinaj, b'mod partikolari fil-każ ta' Solomon W. (2012/2569(RSP)) - P7_TA-PROV(2012)0092;

Dokument 1063 Riżoluzzjoni tal-Parlament Ewropew tal-15 ta' Marzu 2012 dwar il-Palestina: attakki mill-forzi Iżraeljani fuq stazzjonijiet telviżivi Palestinjani (2012/2570(RSP)) - P7_TA-PROV(2012)0093;

Dokument 1064 Riżoluzzjoni tal-Parlament Ewropew tal-15 ta' Marzu 2012 dwar il-ksur tad-drittijiet tal-bniedem fil-Baħrejn (2012/2571(RSP)) - P7_TA-PROV(2012)0094;

Dokument 1065 Dikjarazzjoni tal-Parlament Ewropew tal-15 ta' Marzu 2012 dwar il-Bini ta' Kapaċitajiet Xjentifiċi fl-Afrika: il-promozzjoni ta' sħubijiet Ewropej-Afrikani dwar ir-radjuastronomija - P7_TA-PROV(2012)0095; u

Dokument 1066 Dikjarazzjoni tal-Parlament Ewropew tal-15 ta' Marzu 2012 dwar l-introduzzjoni tal-programm "Ċess fl-Iskola" fis-sistemi edukattivi tal-Unjoni Ewropea - P7_TA-PROV(2012)0097.

LAQGĦA MAL-MINISTRU GĦALL-AFFARIJIET EWROPEJ U NEGOZJATUR EWLIENI TAT-TURKIJA, E.T. EGEMEN BAĞIŞ

L-E.T. Egemen Bağiş, Ministru għall-Affarijiet Ewropej u Negozjatur Ewlieni tat-Turkija, kien akkumpanjat mill-E.T. Haluk Ilicak, Ambaxxatur u Sotto-Segretarju fil-Ministeru tal-Affarijiet Ewropej, l-E.T. Refika Nihal Cevik, Ambaxxatur tat-Turkija għal Malta, is-Sinj.

A Deren Doğun Yavuz, Direttur għall-Politika Soċjali, Reġjonali u Innovazzjoni fil-Ministeru tal-Affarijiet Ewropej, is-Sur Sadi Kündüroğlu, konsulent, is-Sur Selçuk Gökaltun, konsulent, u s-Sur Nuri Cihangir Şahin, konsulent.

Wara introduzzjoni mill-President tal-Kumitat saret diskussjoni dwar diversi kwestjonijiet attwali, fosthom, is-sitwazzjoni fis-Sirja, fil-Libja u fl-Iran u r-relazzjonijiet tat-Turkija ma' Israel u Ċipru.

Il-Ministru għall-Affarijiet Ewropej tat-Turkija rringrazzja lill-Malta għas-sostenn li dejjem tat lit-Turkija fil-mixja tagħha lejn sħubija fl-Unjoni Ewropea filwaqt li talab li titneħħa l-ħtieġa ta' visa għal ċittadini Torok fiż-żona Schengen.

Fit-3:55 p.m. il-Kumitat aġġorna għal nhar it-Tnejn, 16 ta' April, 2012, fis-5.45 pm b'laqgħa ma' Prof Norbert Lammert, President tal-Parlament Ġermaniż (Bundestag).

SKRIVAN TAL-KUMITAT

PRESIDENT TAL-KUMITAT


IL-ĦDAX-IL PARLAMENT

KUMITATI TAL-KAMRA TAD-DEPUTATI

KUMITAT PERMANENTI DWAR L-AFFARIJIET BARRANIN U EWROPEJ

AVVIŻ

Laqgħa Nru. 63

It-Tnejn, 16 ta' April 2012 fil-5:45 pm

L-Onor.

Francis Zammit Dimech, President tal-Kumitat Permanenti dwar l-Affarijiet Barranin u Ewropej, javża li l-Kumitat se jiltaqa' nhar it-Tnejn, 16 ta' April, 2012 fil-5:45pm fil-Kamra tal-Kumitati fil-Palazz il-Belt b'din l-aġenda:-

Laqgħa ma' Prof. Norbert Lammert, President tal-Parlament tar-Repubblika Federali tal-Ġermanja.

Affarijiet oħra.


IL-ĦDAX-IL PARLAMENT

LAQGĦA NRU.

It-Tnejn, 16 ta' April 2012

Il-Kumitat Permanenti dwar l-Affarijiet Barranin u Ewropej iltaqa' fil-Palazz, il-Belt Valletta, fil-5:45 p.m.

L-Onor Francis Zammit Dimech, President tal-Kumitat, ippresieda.

Preżenti wkoll kien hemm l-Onor Carmelo Abeal, Membru tal-Grupp Parlamentari ta' Ħbiberija bejn Malta u l-Ġermanja.

SKUŻATI: L-Onor Beppe Fenech Adami kien imsiefer fuq xogħol parlamentari.

L-Iskrivan tal-Kumitat qal it-talba.

Il-Minuti tal-laqgħa numru 62 li saret fit-12 ta' April 2012 kienu konfermati.

LAQGĦA MA' PROF.

NORBERT LAMMERT, PRESIDENT TAL-PARLAMENT TAR-REPUBBLIKA FEDERALI TAL-ĠERMANJA (BUNDESTAG)

Prof. Norbert Lammert, President tal-Parlament Ġermaniż (Bundestag) kien akkumpanjat minn Dr Hubert Ziegler, Ambaxxatur tar-Repubblika Federali tal-Ġermanja għal Malta, is-Sur Gunther Gloser u s-Sur Stefan Muller, Membri Parlamentari Ġermaniżi, Dr Alexander Troche, Viċi Kap tal-Protokoll, Dr Maika Jachmann, uffiċjal għall-istampa, u s-Sur Alexander Wood, interpretu.

Wara introduzzjoni qasira mill-President tal-Kumitat żvolġiet diskussjoni fuq diversi temi fosthom, ir-relazzjoni legali li teżisti bejn il-Gvern u l-Parlament Ġermaniżi fuq affarijiet Ewropej, il-mod kif titfassal l-aġenda parlamentari, il-finanzjament tal-partiti politiċi u l-koperazzjoni ma' parlamenti ġodda tal-pajjiżi tal-Afrika ta' Fuq wara r-rivoluzzjonijiet li seħħew.

Fis-7:00 p.m. il-Kumitat aġġorna għal data u b'aġenda li kellha tiġi komunikata aktar tard.

SKRIVAN TAL-KUMITAT

PRESIDENT TAL-KUMITAT


IL-ĦDAX-IL PARLAMENT

KUMITATI TAL-KAMRA TAD-DEPUTATI

KUMITAT PERMANENTI DWAR L-AFFARIJIET tal-familja

AVVIŻ

Laqgħa Nru. 7

It-Tnejn, 23 ta' April 2012 fis-7:00pm

L-Onor Jean Pierre Farrugia, President tal-Kumitat dwar l-Affarijiet tal-Familja, javża li l-Kumitat se jiltaqa' nhar it-Tnejn, 23 ta' April, 2012 fis-7:00 p.m. fil-Kamra tal-Kumitati fil-Palazz il-Belt b'din l-aġenda:-

"L-isfidi ta' familja tipika Maltija - policy nazzjonali fir-rispett sħiħ tal-awtonomija tagħha."

Preżentazzjoni miċ-Ċentru għall-Istudji tal-Familja tal-Università ta' Malta.

Affarijiet oħra.


KUMITAT PERMANENTI DWAR L-AFFARIJIET tal-Familja

LAQGĦA NRU 7

It-Tlieta, 23 ta' April, 2012

Il-Kumitat Permanenti dwar l-Affarijiet tal-Familja ltaqa' fil-Palazz, il-Belt Valletta, fis-7.07 p.m.

L-Onor Jean Pierre Farrugia, President tal-Kumitat, ippresieda.

Kien preżenti wkoll l-Onor Carmelo Abela.

Il-President tal-Kumitat qal it-talba.

Il-Minuti tal-Laqgħa Nr.

6, li saret nhar it-Tlieta 27 ta' Marzu 2012, ġew konfermati.

Il-Kumitat stieden lill-Professur Angela Abela, Direttriċi taċ-Ċentru għall-Istudji tal-Familja biex tagħmel introduzzjoni dwar ix-xogħol taċ-Ċentru.

Il-Kumitat stieden lis-Sur Leonid McKay (sociologist), is-Sur Karm Farrugia (ekonomista), Dr Suzanne Piscopo (Nutrition and Home Economics specialist) u lis-Sur Joe Sammut PR & Fund-raising Caritas Malta, kollha awturi tal-istudju li taw preżentazzjoi fuq is-suġġett.

Is-Sur Leonid McKay ippreżenta lill-Kumitat:

Il-President tal-Kumitat iċċirkola dawn id-dokumenti:

Dokument 10 PQ 28185 – Ħaddiema b'Paga Minima

Dokument 11 Labour Force Survey– NSO News Release tas-26 ta' Marzu 2012 059/2012

Wara kien hemm diskussjoni.

Fit-8:50 p.m. il-Kumitat ikkonkluda fuq is-suġġett u aġġorna għal data li għandha titħabbar iktar tard.

SKRIVANA TAL-KUMITAT

PRESIDENT TAL-KUMITAT


IL-ĦDAX-IL PARLAMENT

KUMITATI TAL-KAMRA TAD-DEPUTATI

KUMITAT PERMANENTI DWAR L-AMBJENT U L-IPPJANAR

TAL-IŻVILUPP

AVVIŻ

Laqgħa Nru. 7

It-Tlieta, 24 ta' April, 2012 fis-7:00 p.m.

L-Onor.

Jesmond Mugliett, President tal-Kumitat Permanenti dwar l-Ambjent u l-Ippjanar tal-Iżvilupp, javża li l-Kumitat se jiltaqa' nhar it-Tlieta, 24 ta' April, 2012 fis-7:00 p.m. fil-Kamra tal-Kumitati fil-Palazz il-Belt b'din l-aġenda:-

Diskussjoni dwar il-Politika Nazzjonali dwar l-Ambjent (li tinkludi preżentazzjoni mill-Onor.

Mario DeMarco, Ministru għat-Turiżmu, Kultura u l-Ambjent).

18 ta' April 2012 SKRIVAN TAL-KAMRA